c: text/html

text:
1Ih cerik-cerike, idepangja raos meme bapan ceninge, sawireh keto patutne solah anake Kristen. 2"Baktija teken meme bapan ceninge", keto kecap pituduhe ane paling utamana, ane misi janji buka kene: 3"Apanga kita rahayu tur dawa tuuh kitane di gumine." 4Tur pabuat parawong tua, becikang alit-alit semetone, mangdane sampunang kantos alit-alite brangti ring semeton. Nanging tuntun tur pituturinja alit-alite antuk paurukan Kristen. 5Pabuat sakancan parekan, tinutinja pamekel nyamane; laksanayangja prentahnyane saha nekeng ati, satmaka buka mamarekan teken Ida Sang Kristus. 6Edaja nyama nglaksanayang prentahnyane di nujune mapadu arep dogen, buat ngliangang atinne, nanging buka parekan Ida Sang Kristus, laksanayangja pakarsan Ida Sang Hyang Widi Wasa saha nekeng ati. 7Tegenja ayah-ayahan nyamane dadi parekan aji keneh ane liang, buka nyama mamarekan teken Ida Sang Panembahan, tusingja buka anak mamarekan teken manusa. 8Ingetangja, Ida Sang Panembahan lakar mapaica pikolih teken anake ane malaksana ayu, yadian ia parekan, yadian ia anak merdeka. 9Pabuat parapamekel, becikangja miara parekan semetone. Sampunangja semeton mrentah ipun nganggen kawirosan. Elingangja, mungguing semeton miwah parekan semetone punika, sareng-sareng dados druen Pamekel sane tunggal ring suarga, sane nepasin anake makasami madasar antuk tetepasan sane pateh. 10Pamuputipun parasemeton, tunggilangja kakuatan semetone sajeroning Ida Sang Panembahan, masrana kakuatan Idane sane maha wisesa. 11Agemja gegaman sane sampun kapaicayang ring semeton antuk Ida Sang Hyang Widi Wasa, mangdane semeton pada sregep ngarepin pangindrajalan Ratun Setane. 12Santukan iraga mayuda boyaja nglawan manusa, nanging nglawan kawisesan-kawisesan sane kaon ring akasane, parapangreh miwah panguasa sane ngreh jagate puniki. 13Punika awinanipun sane mangkin agemja gegaman paican Ida Sang Hyang Widi Wasa. Mangdane ring panemayan Setane rauh, semeton mrasidayang nglawan mesehe punika, tur sasampune puput payudane, semeton pacang kantun pageh kadi jati mula. 14Duaning punika semeton, pada sayagaja: pepetetinja wangkong semetone antuk kasujatian; tabenginja dadan semetone antuk kapatutan, 15samaliha sepatuninja cokor semetone antuk kasaratan midartayang Orti Rahayu sane mamuat sutrepti rahayu. 16Samaliha agemja kapracayan semetone ring Ida Sang Kristus makadados tameng, sane pacang nulak sakancan panah I Jaat sane ngendih murub. 17Samaliha tampija karahayuane makadados topong waja miwah sabdan Ida Sang Hyang Widi Wasa makadados pedang, paican Roh Ida Sang Hyang Widi Wasa ring semeton. 18Margiangja paindikane punika makasami sajeroning pangastawan, saha nunas pitulungan Ida Sang Hyang Widi Wasa. Pada ngastawaja nyabran rahina satinut ring tuntunan Roh Ida Sang Hyang Widi Wasa. Samaliha pada sayagaja tur sampunang waneh ngastawayang parakaulan Ida Sang Hyang Widi Wasa. 19Astawayang taler tiang mangda Ida Sang Hyang Widi Wasa mapaica pawisik ring tiang, rikala rauh panemayan tiange patut mabaos, mangda tiang purun midartayang pepingitan Orti Rahayune punika. 20Tiang sampun kamanggehang dados utusan pabuat Orti Rahayune punika, yadiastu sane mangkin tiang kapangkeng. Duaning punika astawayangja, mangda tiang purun midartayang Orti Rahayune punika sakadi patutipun. 21Tikikus, inggih punika semeton iraga sane kinasih, samaliha sisia sane satia tuon ring pakaryan Ida Sang Hyang Widi Wasa, ipun sane pacang nartayang ring semeton, mangdane semeton-semeton pada uning ring paindikan miwah kawentenan tiange sane mangkin. 22Punika awinanipun, tiang ngutus ipun ngrauhin semeton, buat nartayang ring semeton saluiring paindikan tiange, mangdane semeton kalipurang. 23Ida Sang Hyang Widi Wasa, Sang Aji miwah Ida Sang Hyang Yesus Kristus maicayang sutrepti rahayu miwah kapitresnan miwah kapracayan ring semeton sinamian. 24Sih pasuecan Idane setata nedunin semeton sinamian, sane tansah tresna asih ring Ida Sang Hyang Yesus Kristus sajeroning kapitresnan sane langgeng.
Copyright
Learn More

robotstxt: allowed

filter: keep


text:
1Ring pamuput parasemeton, astawayangja tiang sareng tetiga, mangda sabdan Ida Sang Panembahan prasida nglantur kabiaktayang tur kaluihang sakadi ring pantaran semetone. 2Astawayangja taler mangda Ida Sang Hyang Widi Wasa ngluputang tiang saking anake sane corah miwah kaon. Santukan boyaja makasami anake pracaya ring sabdan Ida Sang Hyang Widi Wasa. 3Nanging Ida Sang Panembahan maraga satia tuu. Ida pacang nguatang semeton saha ngluputang semeton saking I Jaat. 4Malantaran sih pasuecan Ida Sang Panembahan, tiang marasa andel ring semeton. Tiang pracaya mungguing semeton sampun nglaksanayang tur pacang nglaksanayang paindikan sane sampun tuturang tiang ring semeton. 5Dumadak Ida Sang Panembahan nuntun kayun semetone buat tresna bakti ring Ida Sang Hyang Widi Wasa, samaliha nuntun kayun semetone sajeroning kapagehan, paican Ida Sang Kristus. 6Inggih parasemeton, sajeroning parab Ida Sang Hyang Yesus Kristus tiang miteketin semeton; dohangja ragan semetone saking anake sane mayus, sane tan ninutin pitutur-pitutur sane sampun rauhang tiang ring ipun. 7Semeton sampun pada tatas uning, mungguing semeton patut malaksana sakadi tiang. Tiang nenten pisan mayus, rikala tiang wenten sareng-sareng ring semeton. 8Sakancan pitulungan sane tampi tiang, makasami taur tiang. Samaliha tiang tuyuh pisan makarya; rahina wengi tiang tansah makarya, mangdane tiang tan makewehin sapasira jua ring pantaran semetone. 9Tiang makarya kadi asapunika, boyaja ulihan tiang tan maderbe wewenang buat nunas pitulungan ring semeton, nanging tiang malaksana kadi asapunika, mangda punika dados tetuladan, sane patut tinutin semeton. 10Rikala tiang wenten ring pantaran semetone, tiang sampun miteketin semeton kadi asapuniki: "Sapasiraja sane tan kayun makarya, sampunang majengan!" 11Indike punika rauhang tiang ring semeton, santukan tiang miragi, mungguing wenten anak ring pantaran semetone sane mayus, sane tan nyak makarya, nanging wantah ngaduk-aduk pakaryan anak lianan. 12Sajeroning parab Ida Sang Hyang Yesus Kristus, tiang miteketin miwah nglemekin anake kadi asapunika; ipun patut nabdabang uripipune mangda becik samaliha anteng ngulati pangupajiwanipune suang-suang. 13Nanging parasemeton, sampunangja semeton waneh mapakardi ayu. 14Yening wenten sinalih tunggil saking pantaran semetone sane tan nyak ninutin pitutur sane rauhang tiang ring semeton puniki, pingetinja ipun tur sampunangja magubugan sareng ipun, mangdane ipun kantos kimud. 15Nanging sampunang pisan semeton masatru ring ipun, nanging patutipun semeton nglemekin ipun, sakadi anak sane masemeton. 16Dumadak Ida Sang Panembahan sane maraga wit sutrepti rahayu, tansah maicayang sutrepti rahayu ring semeton sajeroning saluiring paindikan. Ida Sang Panembahan nyarengin semeton sinamian. 17Tiang nyurat puniki antuk liman tiange niri: Pangayu bagia saking Paulus. Sakancan surat tiange cirinin tiang kadi asapuniki, sapuniki tampak liman tiange! 18Sih pasuecan Ida Sang Hyang Yesus Kristus nyarengin semeton sinamian.
Copyright
Learn More


text:
1Ida Hyang Yesus raris ngandikain sisian Idane sane roras diri punika, tur icen Ida kuasa buat nundung setan miwah ngwarasang anak saking saananing sakit miwah pinakit. 2Pesengan parautusane sane roras punika, inggih punika: Kaping pisan Dane Simon (dane taler kapesengin Petrus) miwah Dane Andreas semeton danene. Maliha Dane Yakobus okan Dane Sebedeuse miwah Dane Yohanes semeton danene. 3Dane Pilipus miwah Dane Bartolomeus, Dane Tomas miwah Dane Matius juru duduk pajege, Dane Yakobus okan Alpeuse miwah Dane Tadeus. 4Maliha Dane Simon (saking golongan Patriot) miwah Dane Yudas Iskariot sane alpaka ring Ida Hyang Yesus. 5Ida Hyang Yesus ngutus utusan Idane roras diri punika saha kapiteketin asapuniki: "Eda pesan cening kanti liwat ka gumin bangsane ane lenan, wiadin ka kotan anak Samariane. 6Nanging luas tur alihja bangsa Israele, nah ento biri-birine ane ilang. 7Kema tur tuturangja, mungguing panemayan Ida Sang Hyang Widi Wasa ngadegang Pamrentahan Idane suba paek. 8Segerangja anake sakit, idupangja anake mati, segerangja anake ane sakit lepra, tur tundungja sakancan setane. Sawireh cening suba maan ngidih, cening patut makidihang. 9Edaja cening mabekel pipis mas wiadin pipis perak wiadin pipis temaga di sabuk ceninge. 10Eda cening ngaba soksokan anggon ngagendong, eda mabaju dadua, eda ngaba sepatu wiadin gegaman sajeroning maleluasan. Sawireh anake magae ia patut maan apa ane perluanga. 11Yening cening neked di satunggiling kota wiadin desa, alih ditu anak ane nyak nampi cening, tur nongosja sig anake ento kanti cening makaad uli ditu. 12Yening cening nekain umah anak, cening patut ngucapang pangayu bagia buat anake ane ngelahang umahe. 13Yen anake ento nampi tekan ceninge, pangayu bagian ceninge bakal ada sig anake ento, nanging yen anake ento tusing nyak nampi tekan ceninge, pangayu bagian ceninge bakal mabalik sig ceninge. 14Buina yen ada pumahan muah kota ane tuara nyak nampi muah madingehang sapitutur ceninge, pesuja uli ditu tur kalahinja pumahan wiadin kotane ento, tur ketebangja buke ane di tlapakan batis ceninge. 15Ingetangja cening, sujatinne di Dina Pangadilane Ida Sang Hyang Widi Wasa, anake ane uli kota Sodom lan kota Gomorane lakar gigisan ukumane teken anake di kotane ento." 16"Ingetangja, Guru ngutus cening buka biri-birine ka tengah-tengah cicing alasane, ento krana cening apanga tansah celih buka lelipine tur polos buka kedis darane. 17Buina pada yatnaja cening marep teken anake makejang; krana lakar ada anak nyerahang cening ka ajeng Majelis Agamane, tur anake ento lakar nigtig cening di perhyangannyane. 18Uli krana cening dadi sisian Gurune, cening lakar katurang ka ajeng pamrentahe muah ka ajeng pararatune, buat midartayang Orta Rahayune teken anake ento muah teken parabangsane ane lenan. 19Yen cening daliha baan anake, edaja cening sumangsaya teken unduk ane lakar orahang cening; sawireh yen teka panemayannyane, cening bakal kicen apa ane patut bakal orahang cening! 20Krana singja cening ane lakar ngraos ditu, nanging Roh Ajin ceninge ane lakar mawisik di keneh ceninge. 21Dimasane ento anake lakar nyerahang nyamanne apanga matianga. Keto masih bapanne lakar nyerahang pianakne, tur ipianak lakar nglawan muah ngamatiang reramanne. 22Tur cening lakar kagetingin baan anake uli krana Guru. Nanging nyenja pageh kanti ka wekasan, ia bakal maan rahayu. 23Yen cening sangsaraina baan anake di satunggiling kota, malaibja cening ka kotane ane lenan. Guru nuturin cening: "Sasajaane satonden pragat pagaen ceninge di sawatek kotan gumi Israele, Sang Putraning Manusa Utusan Ida Sang Hyang Widi Wasa suba rauh. 24Imurid singja bakal lebihan teken gurunne, wiadin iparekan tusingja bakal lebihan teken gustinne. 25Suba cukup yen imurid kajiang pada teken gurunne muah iparekan kaluihang pada teken gustinne. Yen gustinne orahanga Baalsebul apa buin pakurenannyane!" 26"Wireh keto eda cening takut teken manusa. Paundukane ane makebang, lakar kedengang, tur sakancan ane pingit lakar kawerayang. 27Apa ane orahang Guru teken cening di petenge, tuturangja ento di galange tur apaja ane kapakisiang di kuping ceninge, uar-uarangja ento uli di duur neb umahe. 28Edaja cening takut teken anak ane nyidayang ngamatiang ukudan ceninge, nanging ia tusing mampuh ngamatiang jiwa. Nanging takutja cening teken Ida Sang Hyang Widi Wasa ane madue wewenang nyirnayang jiwa muah awak manusane di kawah nrakane. 29Singke kedis perite dadua maji tuah aji arupiah. Sakewala yen tuara mula pakarsan Ajin ceninge, aukud ko tusing ada ane lakar ulung ka tanahe. 30Liun bok ceninge ane ada di sirah ceninge masih suba wilangin Ida. 31Ento krana eda pesan cening takut, sawireh cening majian di ajeng Ida Sang Hyang Widi Wasa padaang teken kedis perite ento." 32"Asing-asing anak ane ngangken di arepan anake liu, mungguing ia dadi sisian Gurune, Guru masih lakar ngangkenin ia di ayun Ajin Gurune di suargan. 33Nanging nyenja ane suba dadi sisian Gurune, laut ia ngaku tusing nawang Guru di arepan anake liu, Guru ko masih tusing bakal ngangkenin ia di ayun Ajin Gurune di suargan." 34"Eda cening ngaden mungguing tekan Gurune ene ngaba dame di gumine. Tekan Gurune dongja ngaba dame, nanging ngaba cerah. 35Tekan Gurune ngranayang ipianak muani bakal nglawan bapanne, ipianak eluh lakar nglawan memenne, tur imantu eluh lakar nglawan matuanne eluh. 36Dadinne musuhne ane kapitui, nah ento nyama sapakurenannyane. 37Nyenja nresnain bapa muah memenne lebihan teken nresnain Guru, ia tusing pantes dadi murid Gurune. Buina nyenja nresnain pianakne muani wiadin pianakne eluh lebihan teken nresnain Guru, ia tusing pantes dadi murid Gurune. 38Nyenja tuara nyadia negen salibne tur nututin Guru, ia tuara pantes dadi murid Gurune. 39Nyenja ane makeneh magehang uripne, ia tusing lakar muponin urip ane sujati. Nanging nyenja ane kelangan urip uli krana Guru, ia bakal molih urip ane sujati." 40"Nyenja ane nampi cening, ia nampi Guru. Tur nyenja ane nampi Guru, ia nampi Ida ane ngutus Guru. 41Nyenja nampi utusan Ida Sang Hyang Widi Wasa, baane ia utusan Ida Sang Hyang Widi Wasa, ia bakal bareng-bareng maan pikolih utusan Ida Sang Hyang Widi Wasa. Tur nyenja nampi anak sadu, baane ia mula sadu, ia bakal bareng-bareng maan upah anak sadu. 42Ingetangja! Nyenja nulungin anake ane paling nistana ene aji yeh nyem acangkir baane ia murid Gurune, anake ento pedas bakal nampi pikolihne."
Copyright
Learn More


text:
Yening sampun maosang "basa Bali", akehan parajana Baline pamekas sane kantun yoana makasami ajerih miragi baos sakadi asapunika, duaning sampun majanten akeh pikobet sane pacang kapanggihin ring sajeroning parikrama sane mapaiketan ring basa Bali punika. Sakewanten, pikobet mabaos nganggen basa Bali karumasayang meweh taler olih parajana Baline sane sampun duur. Kahanan sane asapunika sangkaning kawentenan basa Bali duene puniki madue wirasa sane matios-tiosan utawi maundag-undagang. Mawinan ri tatkala mabaos nganggen Basa Bali, patut kawikanin dumun ngeninin indik; sang sane pacang kairing mabaos, maosang sang sapasira, ri tatkala asapunapi pacang mabaos. Samaliha mangda wikan taler sang sapasira sane gumanti pacang mabaos, punapi parajana Bali sane maraga wangsa jaba utawi tri wangsa (Brahmana, Wesia, Satria).
Duaning asapunika ri tatkala pacang mabaos, sang sane pacang mabaos utawi matur-atur patut ngwikanin kawentenan wirasan kruna, wirasan lengkara, miwah wirasan basa Bali sakadi ring sor puniki.
- Wirasan Kruna Basa Bali
Malarapan antuk kawéntenan linggih krama Baliné punika, metu kruna-kruna
basa Bali sané taler maderbé wirasa matios-tiosan. Manut wirasannyané,
kruna-kruna basa Baliné kapalih dados pitung soroh, inggih punika: (1) kruna
andap, (2) kruna mider, (3) kruna alus mider (Ami), (4) kruna alus madia (Ama), (5) kruna alus
singgih (Asi), (6) kruna alus sor (Aso), lan (7) kruna kasar.
1) Kruna Andap
Duké nguni, kruna andap puniki kawastanin kruna lepas
hormat utawi Kruna Kapara, inggih punika kruna-kruna sané wirasan basannyané
andap (éndép), nénten alus miwah nénten kasar. Kruna-kruna puniki kanggén
mabaos antuk anaké sané sesamén wangsa, sesamén linggih utawi olih sang singgih
ring sang sor.
Conto Kruna Andap: ningeh, ngomong, daar, jemak, alih, pules, negak, pesu, miwah sane lianan.
2) Kruna Mider
Kruna Mider inggih punika kruna-kruna basa Baliné sané
maderbé wangun wantah asiki, nénten maderbé wangun alus, nénten maderbé wangun
tiosan, mawinan dados maideran sajeroning
bebaosan. Binanipun ring kruna alus mider; alus mider maderbé wangun
andap, nanging kruna mider nénten maderbé wangun andap utawi wangun sané
tiosan. Sapunika taler, Kruna Mider matiosan ring Kruna Andap. Yéning Kruna
Mider nénten maderbé wangun tiosan, nanging Kruna Andap maderbé wangun alus.
Conto Kruna Mider: kija
- tembok - gilik
- laptop - akuda
- nyongkok - sendeh
- celana - angkid
- kabel - sepatu
- spidol - bunter
- radio - pulpen
- abulih - miwah sane lianan.
3) Kruna Alus Mider (Ami)
Kruna
Alus Mider inggih punika kruna-kruna basa Bali alus sané wirasan basannyané
madué wiguna kekalih, dados kanggén nyinggihang sang maraga singgih, sapunika
taler dados kanggén ngasorang sang maraga sor. Tiosan ring punika kruna alus
mider taler madué wangun andap.
Conto
Kruna Alus Mider (Ami):
Kruna Andap Kruna Ami
- nawang - uning
- teka - rauh
- suba - sampun
- inget - éling
- meli - numbas
- ngadep - ngadol
- uli - saking
- krana - duaning-
4) Kruna Alus Madia (Ama)
Kruna Alus Madia inggih punika kruna-kruna basa Bali
alus sané wirasan basannyané manengah.
Kruna Alus Madia puniki makanten pinaka variasi kruna alus tiosan (Bagus, 1979:
179). Tiosan ring puniki, kamulan wénten kruna-kruna sané rasa basannyané alus
madia, kruna alus sané kirang becik yéning kanggén mabebaosan sane alus.
Conto Kruna Alus Madia:
Kruna Andap Kruna Ama Kruna Ami
- ene, ento - niki, nika - puniki, punika
- suba - ampun - sampun
- iang - tiang - titiang
- nah - gih - inggih
- miwah sane lianan.
5) Kruna Alus Singgih (Asi)
Kruna Alus Singgih inggih punika kruna-kruna basa Bali
alus sané kanggén nyinggihang sang singgih. Kruna alus singgih puniki pinaka panegep
Kruna Alus Mider, santukan Kruna Alus Singgih nénten maderbé wangun Alus Mider.
Conto Kruna Alus Singgih:
Kruna Andap Kruna Asi Kruna Aso
- mati - seda - padem
- beling - mobot - abot
- ia - ida, dane - ipun
- madan - mapasengan - mawasta
- miwah sane lianan.
6) Kruna Alus Sor (Aso)
Kruna Alus Sor inggih punika kruna-kruna basa Baliné
sané mawirasa alus, kanggén ngasorang raga utawi ngasorang anaké tiosan sané
linggihnyané sor utawi andap.
Conto Kruna Alus Sor:
Kruna Andap Kruna Aso Kruna Asi
- mati - padem - seda, mantuk, lina, lebar
- keneh - manah - pikayun
- ningeh - mabanyu - mawarih
- ngemaang - ngwehin, ngaturin - ngicenin
- miwah sane lianan.
7) Kruna Kasar
Kruna Kasar inggih punika kruna-kruna basa Baliné sané
wirasan basannyané kaon, saha ketah kanggén ri kalaning brangti, ri kalaning
marebat utawi mamisuh.
Conto Kruna Kasar:
Kruna Andap Kruna Kasar
- madaar - ngamah, nidik, ngleklek, mantet
- mati - bangka
- cai/nyai - iba
- sirep - mamelud, medem
- miwah sane lianan.
- Wirasan Lengkara Basa Bali
Lengkara inggih punika pupulan kruna sané madué teges
sampun jangkep. Kawéntenan lengkara basa Baliné majanten kawangun antuk
kruna-kruna sané masor-singgih sakadi sané sampun kabaos ring ajeng. Duaning
asapunika lengkara-lengkara sané metu taler madué wirasa matios-tiosan manut
ring kruna-kruna sané ngwangun lengkara punika. Malarapan antuk rasa basannyané
punika, lengkara sajeroning basa Bali kaepah dados nenem, inggih punika: (1)
lengkara alus singgih, (2) lengkara alus madia, (3) lengkara alus sor, (4) lengkara
alus mider, (5) lengkara andap,
miwah (6) lengkara kasar. Mungguing sané kanggén minayang soang-soang lengkara
basa Baliné punika, inggih punika saking kruna pangentos sané kanggén
sajeroning lengkara punika, sakadi:
-
Ida, Dané (alus singgih);
-
Titiang, ipun (alus sor);
-
Tiang, jero (alus madia);
-
Iraga, druéné (alus mider);
-
Icang, cai/nyai, ia (andap); lan
-
Iba, siga, nani, kola, waké (kasar).
1) Lengkara Alus Singgih
Lengkara alus singgih madué wirasa alus sané kanggén
nyinggihang sang singgih, yadiastun
nénten makasami kruna-krunannyané saking kruna alus singgih. Lengkara alus
singgih sering kawangun antuk kruna-kruna: alus singgih, kruna alus mider,
miwah kruna mider.
Upami:
a.
Ida kari makarya panggul.
(asi, ami, ami, mider)
b.
Dané Gusti Patih nénten mireng baos
okanné.
(asi, ami, asi, asi, asi)
c.
Pak Bupati sampun lunga ka Jakarta.
(asi, ami, ami, mider, mider)
d.
Pak Wayan Gama pinaka ketua STKIP.
(asi, ami, mider, mider)
2) Lengkara Alus Madia
Lengkara
alus madia inggih punika lengkara Bali alus sané maderbé wirasa makanten kirang
alus utawi kantun madia. Lengkara alus madia puniki akeh nganggén kruna-kruna
alus madia. Sajaba punika taler maweweh kruna alus mider, kruna alus sor, kruna
mider, miwah kruna andap.
Upami:
a)
Tiang
nunasang antuk linggih jeroné?
(ama, aso, aso, ami, ama)
b)
Tiang
ten uning unduké nika.
(ama, ama, ami, andap, ama)
c)
Tiang
kantun ngalap ron.
(ama, ami, andap, mider)
d) Pak
saking Abang, nggih?
(ama, ami, mider, ama)
3) Lengkara Alus Sor
Lengkara alus sor inggih punika lengkara sané
ngwetuang wirasa alus saha kanggén ngasorang raga utawi ngasorang anaké sané
patut kasorang duaning linggihnyané
pinaka sang sor. Lengkara alus sor puniki kawangun antuk kruna-kruna
alus sor, alus mider, andap, miwah kruna mider.
Upami:
a)
Titiang manyama sareng lelima.
(aso, andap, ami, mider)
b)
Ipun kantun numbas celana ring
Hardy’s.
(aso, ami, ami, mider, ami, mider)
c)
Bapak titiangé wawu rauh saking
bangket.
(aso, ami, ami, ami, ami)
d)
Pekak titiange sampun padem.
(aso, ami, aso)
4) Lengkara Alus Mider
Lengkara alus mider inggih punika lengkara alus sané
kanggén mabaos antuk sang mabaos masarengan sang kairing mabaos. Lengkara alus
mider puniki akéhan kawangun antuk kruna-kruna alus mider maweweh kruna mider.
Lengkara alus mider sering nganggén kruna pangentos (kata ganti) iraga utawi druéné, duaning kanggén maosang indik
kawéntenan sang mabaos miwah sang kairing mabaos (bahasa bersama/mengajak/persuasif).
Upami:
a)
Ngiring iraga sareng-sareng ngastiti
Ida Sang Hyang Widhi Wasa!
(ami, ami, ami, ami, asi)
b)
Ida-dané sareng sami ngiring
mangkin kawitin paruman druéné!
(asi, ami, ami,
ami, ami, ami,
ami, ami)
c)
Dumogi iraga sareng sami mangguh
karahajengan.
(ami, ami, ami,
ami, ami, ami)
d)
Parikrama puniki prasida labda
karya antuk utsaha druéné.
(ami, ami, ami,
ami, ami,
ami, ami)
5) Lengkara Andap
Lengkara
andap inggih punika lengkara basa Baliné sané wirasannyané biasa, nénten kasar
taler nénten alus. Lengkara andap puniki kawangun antuk kruna-kruna sané andap
miwah kruna mider.
Upami:
a)
Ia
mara majalan ngabaang sampinné padang.
(andap, andap, andap, andap, mider)
b)
Nyén
adan timpal caine?
(andap, andap, andap, andap)
c)
Icang
lakar mayah montor ka dealer malu.
(andap, andap, andap, mider, mider,
mider, andap)
d)
Dija
tongos mayah listrik jani?
(mider, andap, andap, mider, andap)
6) Lengkara Kasar
Lengkara kasar inggih punika lengkara sané madué
wirasa sané kaon. Yadiastun asapunika nénten ja makasami kruna-kruna sané
ngwangun lengkara kasar punika saking kruna kasar. Taler maweweh kruna andap
miwah kruna mider.
Upami:
a)
Yén suba betek basangné pragat
suba mamelud di pedemanné.
(andap, andap, kasar, andap, andap, andap, kasar, andap, kasar)
b)
Depang suba pang bangka polonné.
(andap, andap, andap, kasar, kasar)
c)
Men cai, ngléklék di sanggah
ngae WC!
(andap, andap, kasar, andap, andap, andap, mider)
d)
Mula bungut ibane galir, data-data
petang iba!
(andap, kasar, kasar, mider, andap, kasar, kasar)
- Wirasan Basa Bali
Sané kabaos basa ring paplajahan puniki inggih punika bebaosan sané
kawangun antuk pupulan kruna-kruna sané panjang, lintangan ring napi sané
kabaos lengkara. Yéning mirengang anak mabaos, bebaosan punika pacang makanten
sor-singgih, wénten sané alus, wénten sané madia, wénten sané andap, taler
wénten sané ,mawirasa kasar.
Punika sami wantah sangkaning linggih sang sané mabaos, sapasira sané kairing
mabaos miwah sapasira sané kabaosang. Malarapan ring wirasannyané, basa Baliné
kapalih dados: (1) basa kasar, (2) basa andap, (3) basa basa madia, miwah (4)
basa alus.
- Basa Kasar
Basa kasar inggih punika basa Baliné sané wirasannyané kaon, sering
kanggén marebat miwah mamisuh. Kanggén mabaos antuk anaké ri sedek duka,
brangti, wiroda (jengah), miwah kroda. Basa kasar kapalih malih dados kekalih:
(1) basa kasar pisan, miwah (2) basa kasar jabag.
(1)
Basa
Kasar Pisan
Basa kasar pisan inggih punika basa Baliné sané wirasannyané yukti-yukti
kaon, saha sering kanggén marebat utawi mamisuh.
Conto Basa Kasar Pisan:
“Ih cicing, delikang matan ibané! Apa léklék iba mai ah? Awak beduda
pangkah nagih nandingin geruda. Yén awak beduda, kanggoang to soroh tainé urek!
Mai iba nuké anyud, patigrépé polon ibané mai ngalih somah timpal. Dasar ibi
cicing bengil, pongah ngentut. Tuh kelik-kelik matan ibané, waluya matan buaya,
matan sundel. Magedi iba uli dini! Yén sing nyak iba magedi, to cicing borosané
lakar nyétsét clekotokan ibané!”
(2)
Basa
Kasar Jabag
Basa kasar jabag inggih punika basa Baliné sané kawangun antuk basa andap, taler ring
asapunapiné maweweh kruna-kruna alus madia, nanging kanggén mabaos ring sang
singgih utawi kanggén maosang indik sang singgih. Dadosnyané, basa andap sané
kanggén mabaos ring sang singgih miwah kanggén maosang sang singgih punika sané
kabaos basa kasar jabag. Conto Basa Kasar Jabag:
“Ih Désak, payu malali bin mani? Yén Sak kal payu milu, ingetang liunang
ngaba bekel nah! Saya sing kal ngaba apa. Désak kar cagerang. Yén Sak sing
ngelah pis, Aku kal meliang malu. Kala ingetang nyen kamu ngulihang nah!”
- Basa Andap
Basa andap inggih punika basa Baliné sané wirasannyané biasa, nénten
kasar taler nénten halus. Basa andapé puniki kanggén mabebaosan antuk anake
sané linggihnyané pateh utawi papadan
(sesamén wangsa), miwah antuk anaké sané linggihnyané singgihan ring sang sané
soran.
Minakadi:
Ø Reraosan
I bapa sareng I mémé,
Ø Bebaosan
ida aji sareng Ida biang,
Ø Raos
I bapa miwah I mémé ring pianaknyané,
Ø Raos
embok/beli ring adinipun,
Ø Raos
bapak/ibu guru ring muridnyané,
Ø Baos
raja ring patih, panyroan, parekan,
Ø Baos
patih ring parekan/panyroan,
Ø Baos
majukan ring buruh,
Ø Baos
pejabat ring pegawénnyané,
Ø Baos
sang triwangsa ring wangsa jaba.
Conto Basa
Andap:
“Luh ……. Luh Sunari. Tegarang ja tolih i padang, liglig ia kameranan,
angajap-ajap kritisan ujan ané marupa tresnan luhé. Bedak layah ia ngulatiang
sukalegan idep luhé apanga ia sida nu maurip dini di guminé. Tan péndah ia i
tuké anyud, patigrépé ngalih paenjekan. Tulya i tabia dakep ané nyaratang
tungguhan apanga sida nu idup di guminé”.
Puniki raos I Wayan Duria ring tunanganipun Luh Sunari.
Conto Basa Andap
Tiosan:
Pupuh Ginada
Eda ngadén awak
bisa,
depang anaké
ngadanin,
geginané buka
nyampat,
anak sai tumbuh
luu,
ilang luu buké
katah,
yadin ririh,
liu enu paplajahan.
- Basa Madia
Basa madia inggih punika basa Baliné sané makanten sakadi basa alus,
nanging wirasannyané kantun madia, santukan akéh kawangun antuk kruna-kruna alus
madia. Basa madia puniki pinih akéh katemuang ring bebaosan Bali sajeroning
pagubugan maparajana. Sapatutnyané maosang sampun,
kabaos ampun, patutnyané maosang inggih
kabaos nggih, patutnyané maosang nénten kabaos ten, miwah selanturnyané. Sajaba punika, basa madiané puniki sering
kanggén mabebaosan antuk sameton Baliné sané durung pada kenal, sané ketah
mabaos matiang-jero.
Pinaka conto basa madia pacang kaunggahang kekalih
lagu pop Bali ring sor puniki, inggih punika lagu Pop Bali Rajapala miwah Bungan
Sandat.
RAJAPALA
Jero-jero …
anak lanang
bagus genjing,
wantah titiang
widiadari,
Kén Sulasih
parab titiang.
Napi wénten …
ngambil busanan tiangé,
titiang nyadia mangentosin,
antuk jinah mas tur mirah.
Rajapala parab
titiang truna lara,
yéning suéca pakayunan makronan,
ratu ayu sareng titiang truna lara.
Mangkin wénten …
pinunas tiang ring beli,
yéning wénten putra
adiri,
titiang mapamit ring
beli.
BUNGAN SANDAT
Yen gumanti bajang
Tan bina ia pucuk nedeng kembang
Disubane layu tan ada ngrunguang
ngemasin makutang
Becik malaksana
da gumanti dadi kembang bintang
mentik di rurunge
makejang mangempok raris kaentungang
Ia i bungan sandat
salayu-layu layunne miik
‘to ia nyandang tulad
sauripe malaksana becik
Para truna-truni
mangda saling asah asih
asuh
manyama braya ‘to
kukuhin
rahayu kapanggih
- Basa Alus
Basa Bali alus inggih punika
basa Baliné sané wirasannyané alus utawi nyinggihang. Manut tata krama mabaos
Bali, basa alusé puniki kanggén mabebaosan antuk anaké sané linggihnyané sor
ring sang singgih.
Minakadi:
atur
parekan ring raja,
atur
panyroan ring patih,
atur
murid ring guru,
atur
pegawé ring pejabat,
atur
buruh ring majikan , msl.
Basa Baliné
sané wirasannyané alus puniki malih kapalih dados tigang soroh, inggih punika:
(1) basa alus singgih, (2) basa alus sor lan (3) basa alus mider.
(1) Basa Alus Singgih
Basa alus singgih inggih
punika basa Baliné sané wirasannyané
alus saha kanggén nyinggihang sang singgih sané kairing mabaos utawi sané sedek
kabaosang. Wangsa jaba sané
mabaos ring tri wangsa utawi maosang indik tri wangsa patut nganggén basa alus
singgih.
Conto Basa Alus Singgih:
“Ratu déwa agung, makadi
pranagata, nadak sara cokoridéwa ngeséngin sikian titiang mangda titiang pedek tangkil rahinané mangkin. Samaliha sapamedal
cokoridéwa makanten ucem remrem tatwadana druéné, tan péndah kadi sekar pucuké
kaulet. Punapi manawi wénten
sané sungsutang cokoridéwa ring sajeroning pikayunan? Inggih durus-durus
cokoridéwa mawecana, mabaos ring panjaké sami!”.
(2) Basa Alus Sor
Basa alus
sor inggih punika basa Baliné sané mawirasa alus, kanggén ngasorang raga utawi
ngasorang sang sané patut kasorang.
Sang sapasira ugi sané sedek mabebaosan ring bebaosan pakraman (resmi) kapatutang ngasorang raga nganggén basa alus sor.
Conto basa alus sor:
“Ida Dané sané baktinin
titiang, sadurung titiang nglantur matur ring Ida Dané sareng sami, lugrayang
riin titiang nyinahang déwék. Mungguing wastan titiang I Wayan Jatiyasa.
Titiang wit saking Banjar Tumingal, Désa Tiyingtali, Kecamatan Abang, Kabupaten Karangasem. Titiang
manyama sareng lelima samaliha durung maderbé somah”.
Ring conto
punika, titiang matur ring sang sareng akéh, minakadi pamilet penataran.
Titiang ngasorang raga nganggén basa alus sor. Titiang nénten maosang mapeséngan, nanging mawasta. Titiang nénten
maosang angga, nanging déwék. Titiang nénten maosang masameton, nanging manyama. Taler nénten maosang durung
madué rabi, nanging durung maderbé
somah.
Conto basa
alus sor sané tiosan
Pupuh Sinom
Titiang
jadma suniantara,
nista lacur
manumadi,
malarapan
suka legawa,
catur bekel
titiang pasti,
suka duka
lara pati,
nika wantah
titiang tikul,
titiang
mawasta I Tamtam,
nyadia titiang tangkil mangkin,
ring Sang
Ayu,
sané telas tunas titiang.
Punika atur I Tamtam majeng ring Diah Adnyasuari,
putrining jagat Mesir. Duaning I Tamtam madéwék Jaba, ipun matur ring Sang Ayu
Adnyasuari nganggén basa alus sor, kaanggén ngasorang déwék ipuné.
(3) Basa Alus Mider
Basa alus mider inggih punika
basa Baliné sané mawirasa alus, sering kanggén mabebaosan sajeroning peparuman,
matur-atur ring sang sareng akéh. Bebaosan punika ngeninin sang mabaos miwah
sang sané kairing mabaos.
Kruna pangentos sané kanggén lumrahnyané kruna iraga utawi druéné.
Conto basa alus mider kadi
ring sor puniki:
“Inggih Ida
Dané krama banjar sané dahat wangiang titiang, duaning panamayané sampun nepek
ring sané kacumawisang, ngiring mangkin kawitin paparuman druéné. Sakéwanten
sadéréngé, ngiring sinarengan ngastiti bakti ring Ida Sang Hyang Widhi Wasa,
nunas pasuécan Ida mangda asung ngicénin iraga karahajengan, gumanti
punapa-punapi sané pacang kabaosang malih ajebos prasida sidaning don miwah
labda karya. Ngiring sinarengan nyakupang kara kalih saha ngojarang pangastungkara, Om Suastiastu”.
Buku Rujukan:
a. Bagus, I Gusti Ngurah. 1979. Perubahan
Pemakaian Bentuk Hormat dalam Masyarakat Bali. Sebuah Pendekatan Etnografi
Berbahasa. Jakarta.
b. Suwija, I Nyoman dan Manda, I Gede.
2009. Widia Sari. Basa lan Sastra Bali 3. Denpasar.
c. Suwija, I Nyoman. 2007. Kamus Anggah-ungguhing Basa Bali.
Denpasar: Sanggar Ayu
Suara.


text:
Puniki paingetan kayang wekas saking pakardin ipun I Dugdug muah I Gera malih wenten kaponakan ipun mawasta I Marga. Ipun sareng nakenang ring pangodah ipune buat indik Yang-Yang kaluuran ipune ring nguni.
Ananging geng ing ampun ring Yang-Yang kaluuran sami, ulun anambat nama ning lauuran, tan kena ulun ring ila-ila tulah sarik, luput ing upadrawa Sang Tabeya Nama Siwaya, Swastyastu Awignamastu nama sidam. Moga Sang kaluuran aweh nugraha, dirgayusa, paripurna, mangkana pamintasih Sang ngulun ring Sang kaluuran.
Sapuniki critane nguni duk jerih tepi siring Baline kangin, krane jerih nakutin suaran bebende ring prau, katah desane sapunika rarud pacalagcog, kadadosan rauh ring desa Tlepud wengkuan Tegalalang sareng roras kuren. Wenten sakeng Sukadana muah Bugbug, Metra. Sareng roras kuren punika, pinaka prajuru tan len I Nengah Bedil sakeng Sukadana pecak. Sampun kasuen irika wenten manah I Nengah Bedil pacang ngwangun pura pasimpangan Betara ring Gunung Basukih, anut sami, samput puput pura punika, kewanten turus idup tekeng panyengker, puput rauh ring makekelud.
Dados mawetu manah keweh sareng sami reh tan wenten prabot pamacul muah sikepang mayuda. Raris I Nengah Bedil manunas ica ring Pura Tengah punika, budi dena ening tur mawida widana. Yan mungguing pinunas I Nengah Bedil mangde wenten Pande rauh. Critanan ring Desa Srokadan wewengkon ring jagat Bangli, wenten Pande pradnya ring gae. Wireh panitah ing Hyang, jeg kadi kaselir manah ipun, raris mapiorah ring meme bapa muah ring nyama sami, jumah apang becik, tiang ngalih karya ka gunung. Masaur meme bapa tekeng nyama sami, nanging yan saking jati muah nora wenang lali ring tingkah, paweh ipun i bapa. Yen mungguing I Pande punika sampun pisan adung lanang isteri, malih mapanganten wau-wau. Jeg mamargi das rahina lanang isteri, mamakta prabot Pande rangkep tekeng pangububan. Critanan I Nengah Bedil sampun puput rahina panunas icane, taler tan wenten ciri yan pangidep ipun I Nengah Bedil, malih ngawit manunas ica saking rahina tugtug ing wengi, sewusan mapeningan malih ngredana, taler ring Pura Tengah raris mangredana teher swecan Ida Sang Hyang Widi. Sawetara dauh tiga rauh I Pande lanang isteri sregep bebaktane, katah anak mamanggihin, tan wenten metaken, wireh dewek tan bisa ngraos. Gelis rauh ring jaban Pura Tengah punika, raris I Pande mararian. Katah rencangne I Nengah Bedil nyambatin dane mangde wusan mangredana, puniki wenten Pande rauh tur mamakta prabot Pande megenep.
Irika I Nengah Bedil tumuli wusan, gelis dane ka jaba angenurasa ka lawan Sira Pande; ”Inggih Jero Pande, pidaging titiang nawegan pisan, puniki jerone sakeng dija?. Malih palungane pacang kija?”.
Masaur I Pande punika: ” Inggih titiang wit saking desa Srokadan, yan mungguing pangungsian titiang wantah desa Tlepud”.
Raris masaur I Nengah Bedil: ”Aduh, sadian tiange, wit tiang saking nunas ica ring Pura isiki, mapinanas mangde wenten Pande rauh, kapinanggen pinunas tiange; Inggih Jero Pande, sampunang panjang raoasan”.
Masaur I Pande: ”Inggih, tiang taler nunasang puniki jerone sapa sira, yan sudra kalawan mabangsa singgih, malih sami-samine?”.
Mangucap I Nengah Bedil: ”yang iriki sami nenten wenten mabangsa singgih, tiang iriki nitah krama desane driki, mungguing tiang mawasta I Nengah Bedil”.
”Inggih Jero Nengah , tiang nora tulak ring raos Jero Nengahe”.
”Iring Jero Pande mantukan, wih to cai pada aba prabot dane Jero Pande mulihanjumah genahang”.
Sampun telas kabakta Jero Nengah raris budal sareng Jero Pande lanang isteri. Sampun ngwehang pasaguh, raris ngucap I Nengah Bedil ring bekalane: ”Ne nyanan petenge apang teka ajaka ngraos”. Masinggih bekelane.
Risampune wusan manamiu I Pande, pada teka bekelane.
Mangucap I Nengah Bedil ring I Pande: ”Inggih Jero Pande, sapunapi antuk mapikayun mangkin, mangde nyidayang prabot akeh”.
Manimbal I Pande: ”Yen kapatut atur tiange, besi muah waja, malih kikir tumbas, besi waja apang katah”.
Irika I Nengah Bedil ngengkenang luas ngetak jaran kekalih, sampun mamargi. Wenten nyujukang prapen ring jaban pura punika, gelis puput. Sesampune tigang dina rauh besi waja punika, raris nunas ica ring pura sareng sami, rauhing I Pande ngbakti mangda karayuan pakaryane, raris makarya, mungguing pangayah katah. Sami pada kapitemes makaryane maendahan besine; wenten tipis cengker; tigang dina pupun serampang limolas.
Pangucap I Nengah Bedil ring I Pande: ”Jero Pande, ane benjang ngiring ngwangunang pajenengan”.
Masaur I Pande: Inggih Jero Nengah, napi pajenengane kadadosan antuk tiang ngmarginin muah ngmanohin, tiang nora tulak”. Sampun dinane benjang, raris makarya upakara tetep sami, dadi kasarswaten tingkahe makarya. Tigang dina puput.Alit asiki, sampun pinasupati ring pura saha widi widana.
Kadadosan wenten manah pangabih-pangabih I Nengah Bedil punika pacang negarang pajenengane, wenten kanten kedis cangak ring kayune ageng, raris dagingin obat tur kapatitis paksine punika. Wawu masuara wiakti makerug suaran pajenengane, jeg rauh paksi cangake punika ngbetbet, keni kadakep. Yan pangidep I Nengah Bedil muah pangabih sami, tuah nyiriang kasiden pinunase. Sampun mandel pisan sareng sami.
Kadadosan katengger saking desa Timbul muah Kedisan, adung pikayun desa punika pacang mamaling bedil punika, sampun keni kamaling. Dadianya tan purun mangraksa, asing genahin geseng. Malih wenten anak saking timbul kahyangan apang aturan pajenengan Tlepude ka Pura Tengah. Yan tusing enyak ngaturang dinane jani, duka Ida Bhatara ring Pura Tengah apan Ida Bhatara Ring Gunung Basukih rumaga Bhatara ring Pura Tengah. Tan urung basmi denira.Dados kaancuk olih paangan nyuh sudamala madaging api latu, nora karasa kebus, sang katapak punika; dados meweh pangrasane ring Timbul muah Kedisan, nyanan nglingsiran jalan aturang.
Critanan ring Desa Tlepud sami sedih mamangenang reh pajenengan ical, kocapan ring Kedisan, dadi masaur I Pande: ”Inggih Jero Nengah, yan sampun sareng-sareng mapaksa, tiang ngiring”.
Masaur I Nengah Bedil: ”Mangkin dumum yan manah tiang, yan gumati waneh Ida Bhatara Sesuhunan manjaking tiang sareng sami, banggiang, tan surud tiang ngamanahin”.
Risampune lingsir tandua rauh anak saking Timbul muah Kedisan mamakta pajenengane tur kalinggihang ring Pura Tengah. Dadi katah manelokin minakadi I Nengah Bedil muah para pangabih.
Serauhe ring pura mangucap Ki Prajuru Timbul Kedisan: ”Inggih Jero Nengah pdaging ampura ugi tiang, kadadosan purun prasangsa ring Widi malih ring jerone sami, sapunapi nggih ledang tan ledang?”.
Masaur I Nengah Bedil, alus pangucapne reh marasa kaisian: ”Inggh Jero Wayan Timbul muah Kedisan, wireh tiang ngandel Sesuhunan tiang, punika awinan tiang nenten purun ring Widi. Yan mungguing manah tiang saking liang, makanti ring Jero Wayan”.
Manimabal I Prajuru Timbul muah Kedisan: ”Yan mungguing ane ka Widi, tiang sampun nunas ica pisan, tiang durung puput pinunas ican tiange, ane benjang tiang malih mriki maturan peneduh”.
Saure I Nengah Bedil: ”Inggih tiang saking liang pisan”.
Raris Prajuru Timbul Kedisan amit budal.
Critanan dinane benjang risampune lingsir rauh banten saking Timbul Kedisan, luire banten peneduh sadulre, majauman solas wadah. Katah Prajuru Tlepude irika minakadi I Nengah Bedil.
Pataken I Prajuru Kedisan: ”Inggih Jero Nengah sapa sira patut sumengun Ida Bhatara iriki?”.
Masaur I Nengah Bedil: ”Inggih tiang puniki Jero Nengah, saksiang aturan tiange, luire banten peneduh malih jauman makaduluran ngantukang Ida Bhatara ka palinggihane mula. Inggih kawenten sareng sampun sami nengga, raris mangredana, sarwi manyaksiang banten punika”.
Risampune puput kaatur, dados wenten raos I Prajuru Timbul muah Kedisan ngajakin prajurune ring Tlepud pada nyaksiang raga, nora dadi mamusuh-musuhan, mangde puput makanti, mangda Ida Bhatara iriki nodya. Puput pada suka.
Mangucap I Nengah Bedil: ”Inggih Jero Wayan, puniki bantene sampun puput prasida kaatur, mrika bakta budal”.
Masaur Prajuru Timbul muah Kedisan: Sapuniki Jero Nengah, yan mungguing aturan tiange, wantah kapatut budal, puniki tiang gumanti ngaturang ring Jero Nengah mangde wenten tunase ring panjake iriki, amunika puput tiang pamit”.
Risampune budal Timbul muah Kedisan, kari lungsuran jauman lelima, wadah ring suci asiki.
Raris mangucap I Nengah Bedil: ”Wih, orahin timpale makejang nunas lungsuran ka Pura. Sami rauh, sami polih lungsuran.
Irika I Nengah Bedil ngraos ring krama desane: ”ne bin mani, ngayah ka Pura lakar makarya pakekeludan di Pura”.
Mungguing krama desane nora tulak, dadi sami mawetu manah liang. Risampune dinane benjang, tedun krama desane makarya banten pakekludan, gelis puput raris kapuja-puja antuk I Pamongmong seantukan ane kaicalan pajenengan, sampun rauh malik.
Ring sampun puput karya pakekeludan, wenten raosne I Nengah Bedil ring krama desane: ”kenken baan jani marep ring dane Jero Pande”.
Sareng sami misarayang raos dane I Prajuru: ”Nah lamun Keto”.
Maucap I Nengah Bedil ring I Pande punika, ”Inggih Jero Pande awinan tiang maumang desane, seantukan Jerone sueca kalangkung-langkung, gumanti Jerone ngicen mreta, Jero Pande maka dadi ramarena desane iriki, ne mangkin wenten ganjaran tiang ring Jero Pande, carik asikut magenah dauh Tlepud punika, jinah limang ringgit, maweweh anak luh asiki”.
Kadadosan masaur I Pande: ”Inggih Jero Nengah, awinan Jerone ngincen carik muah jinah dening tiang sampun puput nyaturateng ring Jero Nengah, yan malih tiang nunas carik mmo kalintang tiang.” Manimbal I Nengah Bedil; ”Jero Pande sampunang asapunika yan punika mawasta ganjarang desa, sakewanten tiang ngraosang, nora wenang tulakang ganjaran punika, malih carik ganjaran punika tan wenang ucah acih, sakewanten Jerone magenah ring wewengkon ing Tegalalang, Jerone nguasa carik punika sinema-sinemu”. Rarais kasaksiang ring Ida Bhatara di Pura Tengah, krama desane sami ngiringan.
Wenten malih raos Prajurune ring I Pande: ”ne benjang pacang ngawitin makarya besi tumbak, inggih”. Sampun dinane benjang raris makarya, tigang dina puput besi tumbake limolas; malih makarya arit caluk, tigang dina puput caluke limolas, dening pangayahe katah, wenten mangebugin, wenten mangikir.
Malih raose I Prajuru ring I Pande: ” Inggih Jero Pande, ane tigang dina punika kocap dewasa becik anggara paing nuju tanggal ping kutus, ayu magae keris”.
Nggih risampun anggara anggara punika epot dane I Prajuru katah makarya banten panunas ican pacang nunasin Ida Bhatara Pajenengan, puput banten punika raris madadaban makarya keris; dadi I Pande kasaraswaten pisan, kalih dina puput keris punika raris pinasupati. Duk punika wenten tambililingan matinggah ring muncuk kerise punika, sing ngantenan pada ngawok, wantah maciri pisan pajenengane.
Risampun kasuen, I Nengah Bedil mawetu budi momo tur ngarah bekelannyane apang sregep magegawan lakar nguug Pujung Anyare; sampun pajenengane kali kaagemang kari ring palinggihan. Raris kauug Pujung muah Kebon Jaka tan purun mapaksa, kaon sepisan. Sampun kagenahang pacek pakukuh ring Pujung. Dadi to wenten manah I Pande dados pacek pakukuh ring Pujung; ledang I Prajuru tur dane ngarah desane ring Tlepud ngembus prapene di jaban purane tur jujukang di Pujung. Critanan gelis puput mungguing kubu muah bale paturon sampun magenep saking patulung dane Jero Nengah muah saking Pujung katah matulung. Sampun ipun I Pande jenek ring Pujung sekurenan, dados wenten manah I Prajurune ring Pujung I Pande punika kawehin anak luh, sampun sami adung. Sampun kasuen magenah ring Pujung, kurenan I Pande makatetiga sampun pada ngelah pianak.
Kurenan mula ngelah pianak paling kelih:
- I Bongkok,
- I Bobol,
- I Bugbug,
- I Tatak,
- I Rarud,
- I Lulu,
- I Metu.
Kurenan saking Tlepud ngelah pianak
Kurenan saking Pujung ngelah pianak
Kocapang ring Tlepud ne mangkin, tan len dane I Nengah Bedil wireh jagate empet sami keweh pacang ngaturin pesesiwan, dadi ta dane I Nnegah Bedil ngengkenang luas nades ka Gunung Agung mapinunas pasesiwan; sampun segenep ing upakara critanan mamargi sareng kalih. Serauhe irika raris maturan banten panunas ican, dadi labda karyane wenten panugraan Hyang, kaicen wayang lelima, luir wayang punika;
- Darmawangsa tembaga,
- Bima besi,
- Arjuna emas,
- Nakula Sahadewa selaka.
Yen mungguing panugrane: ”Ene suba anggon pasesiwan, kewala masedanabanten suci genep, yeh asibuh, wayange ento wangsuh wajikin, puput puput panugraan manirene”.
Raris matur bakti mapamit, kadadosan tan pangitungan pamargine, kamben, sabuk nganti setset serauhe ring Pura Tengah, raris kapendak. Dadi mapikayunan bale palinggih barak sampun kaadnyanin. Irika I Nengah Bedil pacang nyaratang ngaryanin pura.
Raris dane ngonkon bekalan danene karaos ring I Pande punika, serauhe drika tumuli mapajar: Nggih Jero Pande, wenten raos dane Jero Nengah, ne benjang apang makarya patuk apang katah, nggih sapunika”.
Sampun dinane benjang lunga Jero Nengah tur mairingan pangayah Pande, raris makarya. Wenten raos dane I Nengah Bedil: ”Puniki Jero Pande, tiang nunasin Jero patuk selae, yan kari besine Jero ngambil, malih wenten atur tiang mangde Jerone srek nabdabang Pura pasembahan. Tiang ngluputing Jerone ngayah ring krama pura limolas dina”.
Masaur I Pande: ”Bas momo tiang, Jero Nengah uaihin malih wireh desane pacang magetek makarya”.
”adasa dina Jero Pande polih luput saking makaryane ring pangawit”.
”Nggih”.
Raris budal dane Jero Nengah.Crita makarya patuke tigang dina, puput patuk selae; besine kari masisa akidik, pajar sang ngayahin makaryane; ”puniki Jerone ngambil tiang nguningang ring Jero Nengah”.
Sampun kauningan. Raris I Pande punika wireh pianake sampun pada kelih , raris makarya patuk, benjangne raris ngandik paras sareng tiga, I Bongkok, I Temelung muah I Srengga, dados tan polih paras telah elung, raris katunasang ring kahyangane, wenten baos ”inan parase penekang malu”. Wireh tan uningin punika malih ngandik paras sareng tiga. Dadi ta I Srengga mamanggihin paras ngempulukan kaki topo tur madaging besi, raris babakta parase punika ka pura, tur kacongcong ngrereh besine punika; keni besi tumbak canggah lima, punika kawastanin bajra mangge pangawin. Sesukat punika ngempug paras nora elung-elung, akeh wenten paraas. Wenten nembok ring panyengker, wenten ngereh paras. Gelis puput panyengkere, pajeneng-pajenengan raris kawangunang katah patulunge, sesampune puput palinggih-palinggih sami.
Critanan mangkin
- I Bongkok nyuang anak luh ke Jasan, kaluuran I Krupuk.
- I Bolbol nyuang anak luh ke Bon Jaka, odah I Genyem.
- I Bugbug nyuang anak luh nyuang anak luh ka Pujung, soroh I Geban.
- I Tatak nyhuang anak luh ka Belong, odah I Mangku Belong.
- I Rarud nyuang anak luh ka Tegal Suci soroh I Bakat.
- I Lulu nyuang anak luh ka Sapat.
- I Metu nyuang anak luh di Pujung soroh I Jangkreng.
Malih nyame len meme,
- I Temelung nyuang anak luh Pande ka Srokadan.
Malih len meme,
- I Srengga nyuang di Pujung Kelodan.
Sampun pada ngelah pianak, I Bongkok manak
I Bolbol manak
I Bugbug ngumbang ka Mawang, katah pianak.
I Tatak manak
I Rarud manak luh-luh
- Ni Gamplek,
- Ni Rembun,
- Ni Romplok.
I Lulu manak
I Metut tan manak, ngidih Ni Bangking ngelah pianak
Len meme I Temelung manak
Saneh meme I Srengga manak
- I Edeng
- I Glolok,
- I Gomong,
- I Piret.
Critatan Ida Cokorda Anom melinggih ring Tegal Suci pintel baktine ka Gianyar. Dadi Cokorda nyepih nyepih panjakring kuuban Sebatu muah Taro mangda wenten pakandelan satak. Risampune puput raris kauug antuk Gianyar, Ida Cokorda tan purun pamaksa dadi kaon sepisan. Panjake keh kairid pacang kagenahang ring Tohpati. Wau rauh ring Gianyar dados Anak Agung ring Serongga nunas I Pande punika kalugra ring Gianyar. Mungguing I Pande punika I Bongkok, I Tatak, I Rarud malih lian meme I Temelung, punika pecak megenah ring Tegal Suci, ”Inggih titiang seiring magenah ring Serongga Kelod sareng pianak somah”.
Ri sampune mategtegan I Bongkok muah I Temelung nyapnyap ring manah reh pasungsungane sampun mangadeg. Dadi masengketa pajalane ka Pujung apang enu peteng. Risampune mamargi sampun rauh ring Tegalalang tanggu balerne, sampun endag surya. Dados wenten kapanggih tapel tetiga malih keris mawurangka malih pratima emas gampel magelut, makebat kasa anyar, makekereb wastra poleng ring benengan jaban pamrajane. Raris kasambut kapundut sarwi mamargi.
Dados wenten pangandeg anak saking Tegalalang. ”Jero sampunang mamargi, becik jantos dumun”.
Gelis anake punika nguningang ka puri. ”Buat pawecanane ring puri, jalan tunasang, pedekang ditu, upakara uli puri”.
Crita gelis puput dedukun rauh raris mamedek. Baos ring papedekan ”tuah tusing ada kapaica dini, tuah kapaica ring sinyambut. Yaning ento tapel Anomane maka tetelu apang aturang ka Pura Tengah. Yan kerise muah emas gampel magelut kapaica di puran Pande-ne wenang dadi panyungsungan Pande. Puput amunika”
Raris I Pande sareng kalih mamargi mangungsi ring Pura Sesuhunan ipune. Serauhe drika akeh panyaman ipune ka pura, sami pada matakon apa ene kapundut. Masaur I Bongkok muah I Temelung: ”Ene nyama makejang, kenken ban jani, ene tiang polih nyambut keris muah pratima emas gampel magelut, yan kabaos di pasembuan di Tegalalang tuah Ida mapikayun apang dadi pasembahan I Pande. Yening tapele ene apang aturang di Pura Tengah. Keto raose di pepedekan. Nah yening beneh munyin tiange melah tunasang dini di Pura. Tiang nganginang jani ka Tlepud mamundut tapel Anoman muah Mredah, Twalen”.
Makekereb wastra poleng raris mangojog ka Pura Tengah . Serauhe ring Pura Tengah katah pada manelokin makadi dane Jero Nengah.
Angucap dane Jero Nengah: Ngih Jero Pande, dija keni puniki ?”.
Masaur I Pande sareng kalih: ”Nggih Jero Nengah puniki tapel keni sambut tiang ring jaban merajane tanggun Tegalalange kalerne, kapasembuang ring pamerajan punika wantah kapaica ring Pura Tengah, pdaging Jerone mangkin, yan kapatut atur tiange becik tunasang ring pura iriki. I Nengah Bedil mamatutang pisan gelis dane ngenkenang makarya banten pamendak muah banten pamedek. Sampun puput banten punika raris nunasang, raose ring pepedekan wantah Bhatara ring Gunung Agung mapaica tapel wayang wong,
”nah ene sambungin apang genep”.
”Inggih titiang ngiring”.
Wusan mamedek wenten paica panamiu I Pande. I Pande nunas, sarwi mapamit, kaucap I Nengah Bedil:”Nggih mamargi Jero Pande pang becik”.
Serauhe ring Pujung napetang sampun mamedek ring Pura, pateh baose wantah Ida Bhatara ring luhur mapaica pratima apang ada sungsung di kahyangan Pande –ne. Puput punika.
Dadi mangucap I Pande lingsir: ”nah cai-cai makejang sedeng dabdabang awak caine, I Bongkok tunsang pawintenan, buine yan tuah nyidayang ngaturang sesapuh muah ngenteg linggihang nanging budi astiti anggoang”.
Dadi ada raos di Pujung: ”Nah beli kemu mulih ka Serongga, itungang jumah, yen nyidayang celeng aukud maji nem tali, baas pada limolas patan, pipise ento beliang bebek aji telung tali, beliang taluh aji siu”.
Katari sami, ”Nah nyidayang amontone”.
Critayang ring Pujung buat panugrane di Pura Tengah ring purnamaning sasih kapat ayu amuja dewa, mungguing dina punika malih limolas dina. Prareman nyamane jalan saratang buat pangambilang karyane, malik sumpah, mlaspasin malih masesapuh, ngenteg linggih.
Malih pitung dina karya, wenten paneteg saking Pujung ka Serongga: ”Ken-ken beli-beli pada nyidayang buka raose jumah kaja?”.
”Nyidayang amonto”.
Lamon keto apang kemu ngajanang bin pitung dina ngalingsirang luh muani ajak makejang, beli lakar kalahin tiang”. Sampun dina karepang mamargi luh muani saha babaktane, sampun ring dina pacaruane muah mlaspasin, rauh ring karya masesapuhane muah pangenteg linggihan, mungguing bantene kaluur amadya, buat panglungsure asedengan. Dening manahe sareng sami astiti bakti, dadi mawetu liang. Risampune wus manyimpen raris mangepah lungsuran, wenten suaran I Prajuru buat makemite abulan pitung dina ”depang nyamane dini”. Puput punika.
Yan I Pande ane ka Tlepud ring nguni kapernah ka pekak antuk I Krewag, I Rekon, I Dabdab. I Krewag manak I Geger, I Pageh. I Rekon manak i Genjot, I Gejir. I Dabdab manak I Rupet. Ring Pujung I Bolbol manak luh idyange anak muani ka Kebon manak . . . . panak punika I Minyeng, I Mikleng, I Kunyuk, I Puji. I Minyeng manak I Sleseb, I Madel. I Mikleng manak I Alon. I Dabdab. I .... manak I Lauh, Ni Lusih, I Lalai, I Puji ngidih Ni Lusih. I Lulu manak I Muring. I Muring manak I Glimbeng, I Gliwir. I Glimbeng, I Gliwir kesah ke Perean. I Glimbeng manak I Wirya. I Gliwir manak I Krebet. I Metu Metu ngidih kabaneh ngelah pianak I Klepus. I Srengga manak I Edeng, I Glolok, I Gonong, I Piret. Ne ka Serongga I Bongkok manak I Jering, Ni Badeng. I Jering manak Ni Kowat, I Kanta, I Mutran. Ni Kowat kabaneh dani Men Rangkus. I Kanta mana I Redut, I redat, I Pageh, len meme I Pineh, I Silur, I Glebag. I Mutran manak Ni Itep, I Ruma. I Tatak manak I Grandung, Ni Lantas kabaneh dadi Dadong Giret. I Grundung manak I Monggol, I Monggol manak I Mintar, Ni Molog kabaneh dadi Men Londos, muah Ni Remi kabaneh dadi Men Inggihan, malih I Taku. Malih I Monggol nyuang anak luh adin I Linggar, manak Ni Wesni, I Tambun. I Rarud manak luh-luh Ni Gemplek, Ni Rembun, Ni Romplok. Ni Gemplek dadi Men Kowat, Kanta Mutran. I Grundung nyuang anak luh dadua Ni Badeng muah Ni Rembun. Ni Badeng manak Ni Mongkrog, Ni Sasar, Ni Walih, I Tindih. Ni Rembun manak Ni Trembes kajuang baan I Rena dadi bapan Krempiang. Ni Trebes maadi I Monggol manak I Mintar. Ni Romplok kabaneh dadi dadong Ni Minti. Ni Mongkrong dadi Men Lanting. Ni Sasar dadi Men Goyo. Ni Walih kabaneh dadi Men Tempeg ring Pujung. I Tindih manak I Dabdab. I Temelung nyuang ka Srokadan manak I Urip. I Urip manak I Purna manyama ring I Tana muah I Rena, I Sirna. I Purna manak Ni Lanting. I Tana manak I Debrod, I Lesit, I Lengked, I Klanci, I Punduh. I rena manak Ni Krempiang, I Budag. I Sirna manak Ni Kebek, I Padit, I Lembod. Crita sematine I Grundung, luhnyane mamadan Ni Rembun kajuang baneh manak I Krewed, Ni Croring, Ni Nyangkih. Malih balu Ni Rembun malih kajuang baneh manak Ni Ganti, Ni Konong ring Banjar Sangging. Puput amunika.
Nggih walinin critane malih, duk pintel baktine Ida Anak Agung ring Serongga ka Gianyar. Dados nyepih-nyepih panjak mangda tebel ring Serongga Kaja. I Pande Tegal Suci kasepih sareng kalih I Tatak muah I Rarud nutug pianak somah ipun. Wenten baos anake agung ring Serongga mugbug pangkune dangin puri, malih makarya titi ring jaban Pura Ulun Sui-ne. Gelisan katengger ring Gianyar kadadosan kagebug Serongga punika antuk Gianyar.
Dados wenten pikayun Ida Anak Agung ring Serongga Ida I Dewa Kapandean, lunga ka Badung sareng putra. I Tatak muah I Rarud jenek ring Serongga Kaja. Sapunika tuture nguni.
PUPUT
Sumber: Les Pande De Bali
Oleh: Jean-Francois Guermonprez 1987
Artikel yang terkait dengan Babad Pande Serongga:
demikianlah sekilas tentang Babad Pande Serongga, semoga bermanfaat.


text:
Dalam perkembangannya sastra Bali modern diciptakan oleh para sastrawan agar lebih dikenal oleh generasi muda, karya sastra ini memiliki nilai moral yang sangat kuat jika kita membacanya,tetapi untuk meningkatkan minat baca para generasi muda kususnya pelajar untuk membacanya, kita harus memiliki cara-cara jitu untuk mengemas bahasa Bali agar lebih menarik,,,,,,mendidik dan jenaka.
Kamis, 08 Maret 2012
Marasa wenten sane ilang ( unduk Basa Bali)
Ritatkala akeh wenten tongos kursus basa Asing,,, nanging kenapa ten wenten kursus Basa Bali,,,, ring daerah pedidi, sampunan je ngalih tokoh kursus, ane ngaraos ngangge basa Bali gen kapah dingeh, paling yening di desa nu mase pirengan anak ngaraos ngangge basa Bali, mirip pada kimut ngaraos ngangge basa Bali, napi ke bisa iraga ngaryanin tongos kursus basa Bali ring luar negeri, ritatkala nyingakin unduk punika, tiang liang nyingakin anak Bali bisa basa internasional,,nanging de taen lempas unduk basa lan sastra padidi, yening dadi idih, dumogi yening anak Bali utawi sira je sane bisa basa lan sastra Bali dumogi bisa nganggo basa sane sampun kauningin anggen malajahan anak turis utawi anak lenan Basa Bali, ampunan kimut,, Bali boya je sugih ulian alam utawi kebudayaan kemanten, silih sinunggil aspek kebudayaan punika wantah Basa Bali, sane patut kalestarian ritatkala, iraga sareng sami kayun apang basa Bali punika satata ajeg,, lan yening wenten anak sane dot malajah basa raga, apang tatas uning,,, unduk Bali,, apang tusing yening untuk tongos-tongos sane melah sane wenten ring Bali, nanging uning unduk Basa, aksara, sastra,,, dumogi napi sane kasurat puniki,, maguna,,,


text:
1Pidabdab Torat Yahudine punika boyaja conto sane sampurna miwah jangkep ngeniang paindikan sane sujati. Punika wantah lawat sane samar-samar ngeniang paindikan sane pacang rauh. Aturan sane pateh tansah katurang nyabran taun. Yening kadi asapunika asapunapike antuka Pidabdab Torate nyampurnayang anake sane nangkil ring ayun Ida Sang Hyang Widi Wasa, masrana antuk aturan-aturan punika. 2Yening anake sane mabakti ring Ida Sang Hyang Widi Wasa sujati sampun kabresihin saking dosa-dosannyane, sinah anake punika tan malih marasa iwang malantaran dosa-dosannyane, tur sakancan aturane patut kawusanang. 3Nanging sujatinipun aturan-aturane punika mapikenoh buat mapakeling manusane indik dosa-dosannyane nyabran taun. 4Santukan rah banteng miwah kambing tan naenin mrasidayang mrastayang dosa. 5Duaning punika, ritatkala Ida Sang Kristus jaga rauh ka jagate Ida matur ring Ida Sang Hyang Widi Wasa kadi asapuniki: "IRatu tan ngarsayang aturan-aturan miwah banten, nanging IRatu sampun nyediayang satunggiling angga pabuat Titiang. 6IRatu tan ledang ring sato-sato sane kaborbor makaukud ring genah aturane, wiadin ring aturan-aturan pabuat mrastayang dosa. 7Duaning punika atur Titiange: 'Puniki Titiang, duh Ratu Sang Hyang Widi Wasa, Titiang jaga nglaksanayang paindikan sane arsayang IRatu, sakadi sane sinurat ngeniang indik Titiange ring Cakepan Torate.' " 8Pinih riin Ida Sang Kristus ngandika kadi asapuniki: "IRatu tan ngarsayang miwah tan ngledangin aturan-aturan miwah banteng wiadin sato sane kaborbor ring genah aturane miwah aturan-aturan buat mrastayang dosa." Kadi asapunika pangandikan Idane, yadiastu sakancan aturane punika katurang satinut ring Pidabdab Torate. 9Ida raris ngandika sapuniki: "Puniki Titiang, duh Ratu Sang Hyang Widi Wasa. Titiang jaga nglaksanayang paindikan sane arsayang IRatu." Duaning punika Ida Sang Hyang Widi Wasa raris ngutang sakancan aturane sane lawas tur ngentosin antuk aturan Ida Sang Kristus. 10Santukan Ida Sang Kristus Yesus ngamargiang paindikan sane karsayang antuk Ida Sang Hyang Widi Wasa, iraga makasami kadadosang suci saking dosa masrana aturan anggan Idane ngraga, wantah apisan buat salami-laminnya. 11Asing-asing pandita Yahudine ngamargiang darma kapanditan danene nyabran rahina tur mawali-wali dane ngaturang aturan sane pateh, sakewanten aturan punika tan naenin mrasidayang mrastayang dosa. 12Nanging Ida Sang Kristus sampun ngaturang aturan wantah asiki pabuat dosa-dosane, inggih punika aturan sane becik salami-laminnya, tur Ida raris malingga ring genah sane mawisesa sareng Ida Sang Hyang Widi Wasa. 13Sane mangkin Ida nyantosang irika, kantos meseh-meseh Idane kadadosang pajekjekan Idane antuk Ida Sang Hyang Widi Wasa. 14Dadosipun masrana aturan sane asiki punika, Ida sampun nyampurnayang anake sane sampun bresih saking dosa buat salami-laminnya. 15Roh Ida Sang Hyang Widi Wasa taler maicayang ring iraga kasaksian Idane. Pinih riin Ida masabda asapuniki: 16"Ene pasubaya ane lakar adakang Ulun ngajak ia pada dimani wekas, sapuniki sabdan Ida Sang Panembahan: Ulun lakar nyelepang pituduh-pituduh Ulune di atinne, tur nyurat pituduh-pituduhe ento di kenehne." 17Roh Ida Sang Hyang Widi Wasa raris masabda asapuniki: "Ulun tuara lakar inget teken dosa-dosannyane tur teken laksanannyane ane corah." 18Duaning punika yening dosa-dosane punika sampun kampurayang, tan kabuatang malih aturan buat mrastayang dosa-dosane punika. 19Punika awinanipun, duh parasawitran tiange, malantaran sedan Ida Sang Kristus iraga sampun bebas pisan buat ngranjing ka Genahe Sane Maha Suci. 20Ida Sang Kristus sampun makbak margi pabuat iraga, margi sane anyar, sane maicayang urip, nglintangin kordene punika, inggih punika anggan Idane ngraga. 21Iraga madue Pandita Agung sane ngamong parakaulan Ida Sang Hyang Widi Wasa. 22Duaning punika, ngiringja iraga tangkil ring ayun Ida Sang Hyang Widi Wasa, kadulurin antuk manah sane sadu saha kapracayan sane pageh, kadulurin antuk manah sane sampun kasuciang saking dosa miwah kadulurin antuk sikian iragane sane sampun kabresihin antuk toya ening. 23Ngiringja iraga pageh ngagem pangajap-ajap sane sampun sungkemin iraga, santukan iraga pracaya, mungguing Ida Sang Hyang Widi Wasa pacang nagingin janjin Idane. 24Ngiringja iraga saling runguang ring pantaran iragane, saling tulungin, buat muktiang kapitresnan iragane miwah buat mapakardi sane ayu. 25Sampunangja iraga ngutang kabiasaan iragane mapunduh buat mabakti, sakadi sane kalaksanayang antuk makudang-kudang semeton iragane. Nanging, ngiringja iraga saling pituturin. Minakadinipun pisan, santukan Rahinan Ida Sang Panembahan inggih punika Rahinan Idane pacang rauh malih, sampun nampek. 26Santukan tan wenten malih aturan sane jaga mrastayang dosa, yening iraga saking nyelapang nglanturang ngardi dosa, sasampun kasujatiane punika kasinahang ring iraga. 27Cutetipun, sane mangkin iraga wantah patut ajerih ring paindikan sane pacang katibakang, inggih punika: tetepasane miwah geni sane ngresresin, sane jaga ngeseng anake sane droaka ring Ida Sang Hyang Widi Wasa! 28Yening wenten anak sane tungkas ring Pidabdab Torat Dane Musa, anake punika keni danda pati saha tan kapedalem, rikala ipun katepasin iwang, malantaran kasaksian anak sareng kekalih wiadin sareng tiga. 29Yening kadi asapunika, asapunapike panadosanipun anake sane nganistayang Putran Ida Sang Hyang Widi Wasa? Asapunapike panadosipun anake sane tan pisan ngajiang rah pasubayan Ida Sang Hyang Widi Wasa, sane sampun nadosang ipun suci saking dosa-dosanipune? Kadi asapunika taler anake sane nganistayang Roh Ida Sang Hyang Widi Wasa sane maraga sih sueca? Indayangja semeton ngayun-ngayunin, ambate langkung agengipun pasisip sane pacang tampi ipun. 30Santukan iraga sami pada uning ring Ida, sane masabda kadi asapuniki: "Ulun kuasa ngwales. Ulun lakar ngwales." Tur Ida taler sane masabda kadi asapuniki: "Ida Sang Panembahan lakar nepasin kaulan Idane." 31Ambate res rasanipun yening tumiba ring tangan Ida Sang Hyang Widi Wasa sane jumeneng langgeng. 32Elingangja kawentenan semetone sane riin. Daweg punika, sasampune galang Ida Sang Hyang Widi Wasa nyinarin semeton, semeton akeh nandang pakewuh, nanging semeton tan kakaonang ring payudane punika. 33Sampun sering semeton kanistayang tur kaala-ala ring arepan anake akeh, tur sering-sering semeton sedia nyarengin anake sane kaala-ala. 34Semeton sareng nunggal rasa ring anake sane mapangkeng sane nandang pakewuh, tur ritatkala saluiring padruen semetone kambil, semeton girang nandangin kapocolan semetone, santukan semeton pada uning, mungguing semeton kari madue arta brana sane becikan, sane pacang manggeh salami-laminnya. 35Duaning punika pagehangja ragan semetone ngagem kapracayan semetone, santukan kapracayane punika ngrauhang pikolih sane ageng. 36Semeton perlu sabar, buat nglaksanayang pakarsan Ida Sang Hyang Widi Wasa tur nampi paindikan sane janjiang Ida. 37Santukan, sakadi kakecap ring Cakepan Sucine: "Tuah buin akejep Ida ane lakar rauh, bakal rauh, Ida tusing lakar kasep. 38Nanging kaulan Ulune ane patut lakar pracaya tur idup; nanging yening ada di pantarannyane ane murang agama, Ulun tuara ledang teken anake ento." 39Nanging iraga boyaja anak sane murang agama tur sane sampun murang lampah. Tungkalikanipun, iraga maderbe kapracayan tur iraga karahayuang.
Copyright
Learn More


text:
Apa artiné green life style, gaya hidup gadang to?
“Artiné hemat nganggo énergi. To makrana cang ba suud jani nganggo kompor lengis gas, kompor gas masi cang sing nyak,” kéto abetné I Madé Subsidi.
Lengis gas to nak bahan bakar karbon, bisa meningkatkan jumlah gas rumah kaca ané ngaé ozone usak tur guminé tambah panes. Yén bahan bakar gas to nak bakatanga ulian ngebor guminé. Sayan liu bor guminé sinah sayan uwus.
Lénan kén to, nganggo gas to nak ila-ila. Yén nasibé jelék, tabung gasé makeplug, pindang di pangorengané nu tileh, i raga ané payu lebeng.
“Men, apa anggo Ci nyakan jani? Saang?” I Ketut Baud nyandén.
Kituk-kituk I Madé. Yén saang anggo, sinah lakar ngancan liu punyan-punyanané kapunggul. Yén alasé gundul asli guminé sayan panes masi. Apabuin jaman kéné, asli géngsi yén nu nganggo saang. Apabuin yén kanti tepukina nuduk saang.
“Pang sing liu-liu nganggo énergi jeg suud cang nyakan jani. Tiap hari kurenan lan panak-panaké orahin cang meli nasi ka warung jawané.”
Bungker sekaa tuaké kedék.
“Péh, yén kéto madan gaya hidup gadang, artiné cang ba masi nyalanang. Ci hémat énergi, cang hemat sumber daya alam. Jani cang mandus aminggu acepok, tur ba sing taén ngidupang listrik,” I Ketut nyelag.
Kékék-kékék krama sekaa tuaké. Konyangan nawang I Ketut bergaya hidup hijau krana terpaksa, tidong krana suka rela. Mandus aminggu cepok boya ja krana ngirit yéh, nanging krana yéh keranné mula nganggo duwasa tekané, yén sing pas tilem, pas purnamane mara ngecor.
Yén urusan listrik nak ba duang bulan I Ketut nunggak mayah. Payu kena segel listrikné.
“To adané green life style-né nak lacur. Yén manting ba sing nganggo sabun kimia, yén matanem-taneman ba sing nganggo pupuk kimia, sawiréh mula ba sing ngelah pis anggo meli sabun lan pupuk,” kéto abetné I Ketut.
Yén nak lacur negakin sepeda krana mula tuah sepéda gén ané gelahanga. Yén nak sugih negakin sepeda krana ba med negakin mobil. Yén nak lacur negakin sepeda ka carik ngalih kacang. Yén nak sugih, sepeda ané tegakina ajiné cukup anggo meli carik anteg kacang-kacangné.


text:
om awighnam astu
Nihan lwirning bhama kretih, nga, yania harep hanyimpen salwiring wawangunan, parhyangan, pakarangan.
Ri tkaning padewasania, wenang mecaru rumuhun, antuk ayam brumbun, olah dadi 33 tanding, genahnia hamanca desa. mwah pakala-hyangan, lwirnia; sesayut durgamala, prayascitamala, katur ring sang hyang bhuta bwana mwang segehan agung saha tetabuhan katur ring sang hyang bhuta dengan.
Wus mangkana, raris tebehin sukat, hanutakna ring hasta kosali, wenang dasarin dumun hantuk batha bang marajah mapinda bhadawang-nala, masurat AM.
Iki rupania:
masusun kalungan nyuh gadhing, makasturi, bwangen toyania, masurat ONG. Dagingin wangi-wangi, lengawangi buratwangi, dedes, mwang kwangen keraras majinah 11, winungkus dening wastra petak, iniket dening lawa petak warna, mapusak antuk kawangi majinah 33 manut huriping bwana, canang satangkep, tumpeng bang hadanan, iwak ayam mapanggang, saha raka den agenep, raris pempen sami, nanging prayascita dumun.
Kuwubang babaturane, karyanang bangbang dumun, marpat, raris margyang pangupakarane, pamyak kalane, jugjugin antuk keris, carita lanang, miwah carang dapdap, kedukin antuk cawan sutra, reresikin, helisin, lukat antuk bhumisudha, girimanca mwang sarwa balikam, siratin tirtha pabresihan den ing soma-gangga.
Ring luhuring bangbang, ngadegang sanggah surya, ring sanggah munggah banten pemakuh, lwirnia; daksina 1, pras, sidahan, putih kuning, mabe tutu, mahukem-hukem, raka geti-geti, lenga wangi, burat wangi, panyeneng 1, arthania 127, magenah ring dhaksina.
Sang hadrewe wawangunan kabeh, yan pahumahan mwang sanggah kabuyutan, pura, salwiring pralingan dewa wenang ngabakti rumuhun ring hareping bangbang, ngabakti ka pratiwi, ngacep sang hyang lemah, sang hyang ayu, mwah sang hyang anantha bhoga.
Mwah ngabakti marep munggah, ri sang hyang akasa, ngacep sang hyang siwa sunia, sang hyang bwana kamulan, sang hyang prajapati.
Wusnia ngabakti, pulang kwangine ring bangbange pinaka dasar.
Wus mangkana, pulang tumpeng barake, tetehin antuk batha bang merajah, susunin antuk kelungan nyuh gadhinge, raris urugin akedik.
Luhur punika, malih dagingin batha bang masurat dasaksara, iki ya:
Luhur batha bange madaging batu bulitan marajah tryaksara, iki ya: AM, UM, MAM.
Luhur batu bulitane, kwangi 1, majinah 11, marajah ongkara mertha, iki ya:
Raris urugin asahang. Mangkana kramania yan sira niti kramaning dadi, haywa hima, tlas.
Iki ling ira BHAGAWAN WISWAKARMA, pangalihan karang, anggen karang pahumahan, mangda tan kabheda – bheda dening lara kageringan, helingakna padhartania, lwirnia:
Yan hana karang tegeh ring paschima, hayu nga, nemu labha sang ngumahin.
Yan hana karang seng ring utara, hayu ika, sawetuning anaknia, petunia tan kurang bhoga sang ngumahin.
Yan karang hasah natarnia, hala ayu kejarania, tan kurang pangan kinum sang ngumahin.
Mwah yan ana tanah bang halus, mahambu lalah, hayu sinia kadhang warga nga, tekeng anaknia manemu hayu sang momahin iriya.
Yan tanah selem magoba hucem, mahambu panes, haywa ngumahin.
Yan hana tanah mahambu bengu, halid, hala dahat, haywa ngumahin.
Malih karang ne nyakitin, yan ana karang tunggal pameswan, manyalengking nga, hala.
Yan karang tumbak jalan gde, hala nyakitin, karubuhan jalan nga.
Yan karang tumbak rurung, sandang lawe nga, gering maderes.
Yan karang singkuhin rurung mwang hapit jalan, kutha kabhanda nga, hala.
Mwang yan ana umang nanggu, nora matabeng umah di harepe, hala dahat.
Yan karang saling suduk papagerania, suduk angga nga, hala.
Yan ana wang matunggalan sanak, mangapit jalan umahnia, sang tunggal bhaga purus, sandang lawang nga, hala dahat sang momah iriya, amada – mada bhatara nga.
Yan umah mapemeswan dadwa, hala dahat, boros wong nga.
Mwang ne tan wenang genahin umah, lwirnia karang wit pura, wit ibu, wit sma, pabajanga, wit payadnyan sang brahmana, karang lebon amuk, tan wenang genahin umah, hala dahat
Iki PANGAWAS CAHYAN KARANG mwang KHAYANGAN.
Yan dhem-dhem renteb hinang katon (katonang), dewa ngukuni karang ika, tan kurang pangan sang ngumahin.
Mwang cayan karang tenget, kerasa ngawang – awang katonang, twi suwung katonang, tri bhuta dengen mangumahin, henggal manemu bhaya sang ngumahin.
Malih ingon – ingon pathikawenang, metu salah rupa, iki cirin gumi rusak.
Muwah karang panes, asu, bangkung, manak tunggal, cirin panes karang ika, wenang hanyut, bhuta salah wetu nga.
Mwanh bhumi sayongan, katiban kuwung – kuwung, panes bhumi ika.
Muwah ring pakarangania metu kukus, panes karang ika.
Muwah karang tumbak rurung, tumbak jalan, tumbak tukad, manamping marga pempatan, namping pura, namping bale banjar, makadinia ngulonin bale banjar, panes karang ika.
Malih babi baberasan, satha asaki ring salu mwang tabwan ring pakubonan, lalipi masuk ring pakubonia, panes kawang ika.
Muwah pakubonia, yan puhun lakare taler kari hingangge, pade cacade lawan naga sesa, tan pegat milara.
Muwah yan hana bale pungkat malih jujukang, sajawining gebug lindu maka bhumi, pada cacade ring bale puhun lakare.
Muwah yan ana bale masu adegania ring lelungane, balu makabun nga, hala.
Yan ana bale materestes bunter sami, cacad, dongkang makahem nga, tan wenang hingangge, hala dahat.
Muwah yan ana bale tarojogan, magerantangan mahileh, cacad,dongkang makehem nga, hala.
Iki PAMANES KARANG salwiring panes, sane ngadakang panes karang, lwirnia, kapanjingan gelap mwang puhun, wenang ngadegang linggih Padma Handap, palinggih Sang Hyang Indra Blaka, tan pegat hamanggih lara bhaya yadin ping dasa caruning tan sidha purna dening caru ika. Apan sang hyang indra blaka dadi sang hyang kala maya dadi kala desti. Mangkana kajarnia.
Mwah yan hana kayu rempak, pungkat mwang punggel tan pa karana, pada panese, tan pegat hamilara.
Mwah nyuh macarang, bwah macarang, jaka macarang, ntal macarang, byu macarang, mwang wetunya kembar, tunggal panese, kadi kagenibhaya nga, panes
Yan hana sanggah pungkat mwah jineng, pawon, pungkat tan pakarana, nwang katiben amuk, kalebon amuk, panca bhya nga, panes.
Yan hana hanggawe pungkate, panes karang ika, kewale cacad, tan kawenang malih ingagge, wenang gentpsin lakare sami.
Muwah yan hana wong mentik ring babatar ing salu, wong bhaya nga, panes.
Yan hana lulut metu ring pekarangan, kalulut bhaya nga, panes.
Yan hana getih kentel ring pekarangan, mwang sumirat ring humah ring pakubwan tan pakarana, karaja bhaya nga. Yan hana samangkana, apang sampunang langkungan ring petang dasa dina, mangda puput macaru, dados caru ika halitan. Yan langkung ring petang dasa dina, hageng nagih caru hika kanget akna.
Yan hana karang katumbak rurung, tumbak jalan, katumbak labak, katumbak jalinjingan mwang tukad, katumbak pangkung, panes karang ika, Sang Hyang Kala Durga hanglaraning, wenang ngadegang padma alit, palinggih Sang Hyang Durgamaya.
Yan hana tabwan sirah, tabwan kulit mwang nyawan, ring salu, ring pahumahan, ring kubwan, pateh panese.
Yan ring lumbung, ring kamulan hayu ika.
Muwah yan hana ingon – ingon, patik, wenang – wenang, salu rupa wetune, panes karang ika, wenang rarung ka segara, tugel gulena, kawandaniya rewekan ring rwi walatung, talining dening budur, bwangen ring payonidi. Raris glarana Panca Tawur.
Yan hana taru salah pati mwang manusa salah pati ring pekarangan, panes karang ika.
Mwah salwiring jadma salah pati, hanuli pejah, sagenah –genahniya pejah, ika tan wenang malih hantuk akna maring pagenahan, hala dahat, hanuli pendhem ring serta, nganut linging sastra bwana purana. Mangkana kramanya.
Mwah yan ngingsirang lumbungmwang dangen, pabrahman kunang, wenang tuntun dening lawe, panyujungniya tari matangis pang tiga, saha banten pangulapan, daksina 1, pras sodayan, hasep menyan astanggi. Mangkana kramaniya. Yan tan tuntun hila – hila dahat.
Iki CARUn HUMAH CACAD, yan hana wang manampih bataturan, gawenan caru, pemangguh Pamali Alit nga. Lwirniya: iwakniya rumbah gile malih punjungan putih kuning 1, uyah areng, iwak hayam ireng pinanggang, raka nyu matah salirang, sajeng manis mwang daksina 1, katipat kelanan, soda 1. tlas. Mantrani Pamangguh pamali Alit, caru ika pendhem ring genahe macaru, tlas.
Iki CARU MAWUG HUMAH mwang MAGINGSIR NGARANGIN, maka pangraksaning karang, sa; daksina 2 gnep, pirak 500 mwah tumpeng poleng 1, mabe taluh, wusniya matanem. Malih tebasan 1, pras 1, tulung 3, wusniya pinangan. Malih caru getih sapinggan, hati sahundhuh, wusniya hati getih mwang tumpeng matanem ring hareping sanggar kawitan. Muwah besi hanggen titi ring pameswane, ika henjekin dumara ngawug humahe, ma; ih sang hyang wariwastu ya namah swaha, ih sang kala naga, sang kala bhumi, sang gumatap – gumitip, ampunana raren ingsun, poma, tlas.
Iki upakaraning PANGRAPUH CARIK, salwiring rapuh ring gaga ring tegal sawah muwah ginawe umah, lwirniya; sayut 1, maiwak satha putih pinanggang mwang pangambeyan 1 iwakniya bebek putih ginuling. Pabersihan, peras, penyeneng, sagawu tepung tawar lis, mesi daksina 1, katipat kelanan, hajuman putih kuning, canang genten hatanding, munggah ring sanggah cukcuk, katur ring Bhatara Surya mwang segehan 2 tanding, matabuh twak harak berem, nunas toya ka bedugul panguluning sawah mwang ring sang brahmana pandhita, tlas.
Nihan kramaning ngehed sawah mwang hanepas, nyapuh pundukan. Upakaraniya; pras panyeneng, rayunan putih kuning, bubuh mawadah suyuk 5 tanding, katipat kelanan, pras hajengan santun 1, harta 727. Malih caruning natar carike, caru bebek selem, holah jajatah lembat asem dadi 5 tanding, ketengan 33 tanding, padha ngawa sengkwi ketengan ika swang, kulite laying – laying, sesantun 1. Pemarisudha dening toya mawadah sangku tembaga, siratakna ider kiwa ping 3. Ma; om nini pamali wates, kaki pamali wates, tan hana jurang pangkung, aku ibu pertiwi hanglebur salwiring hala, om bhuta asih, kala asih, dewa tka purna, om sa ba ta a i.
Iki CARU PENGASIH BHUTA nga, pamahayu pekarangan, pamahayu sanggar pomahan. Umaparania, ca, tumpeng putih kuning den agung, hinideran sarwa sekar, rakania putih kuning, canang genten, iwaknia satha sudhamalagrungsang kumatandhang mapanggang, muwah ithik putih ginuling, mawadah dulang anyar, marajah surya candra. Wus minantra pendhem tengahing natar. Phalania, yan hana wong hakriya hala, salwiring tuju tluh taranjana, leyak prakasa, bhuta kala dengen, mari denia dewa sih bhuta wedhi. Mangkana kramania, haywa sang pandhita mapi tan weruh sastra iki, apan sinilib se sang hyang licin, nging haja wera, sahasya temen.
Iki CARU PANGANGGIHAN nga, yan ring karang paumahan karasa panes, maka cihna ing karang panes yania; katiben kagringan tan pantara mwang kasusupan dening branti, ngimur – imur kalanan mwang sering kna wicara, manusania tan renga ring gagaman manusa. Yan mangkana cihnania, wenang hacaru ring pakarangan, lwirnia; ngadegang sanggar tutwan, munggah banjotan kelanan mwang canang lenghawangi, buratwangi, canang gantal. Ring sor ithik bulu sikep, hinolah hurap bang putih jajatah dadi 33 tanding, walulangnia winangun hurip, hangkebang ring caru ika. Ring sanggah kamulan ngaturang prayascita lewih malih nunas pakuluh pamuput caru ika. Ring natar genah carune, madhatenganhayam putih hingolah dadi 5 tanding, saha canang daksina, panyeneng. Di hulun dhatengane, banjotan kelanan, wusan maprayascit ring sanggah raris kepakubonan maprayascita. Yan wus puput ika, buncal ring pempatan agung.
Iki CARUN KARANG PANES, hapa lwire cihnaning karang panes, gring luminta tan pegat matemahan pati mwang sarwa aksi sathonia tlas kageringan, kweh pejah, wenang caru ika. Glarakna ring pakarangan, mangdane sampurna ikang sarwa magalak ring pakarangan. Lwiring caru, sa; tumpeeng putih hadanan, iwak satha winangun hurip, jajatah calon rateng tan winalik hanut huriping dina mwang rumbah gile, suruh putih hijo, saha canang daksina, pras penyeneng lis, hartha 225. Mwah hana papendheman rontal rinajah kaya iki:……………………………………………………… iki mantrania, ma; pancha bhuta, raksasa raksasi, dustha durjana, henduh ta kita, yan tan kita weruh hamaca sastranku; yan sira tan wruh hamaca sastranku, lunghana kita, yan kita wruh palungha kita, tan wruh yen wruh, yen alumuh lungha kita, panger ngke pangraksante ri ngong, hana tadhah sajinta, pulawa sapunggel, susuruh putih hijo, saga rong penek, hayam winangun hurip, rinumbah gile, sasak mentah, jajatah calon tan winalik, twasanta hangraksa hulun. Tlas. Wus hangrajah , wus anyaksenana kang caru, pendhemakna rarajahane ring rontal.
Iki CARUN PANGANGIHAN KARANG, lwirnia; tumpeng 9 danan, iwak ithik bulu sikep, hinolah dena sangkep dadi 9 tanding, kulite laying – laying. Muwah nasi mapindha wong – wongan, malih nasi mawadah tangkulak, benia getih matah lebeng, segehan agung, masambleh satha ireng, maruntutan pamangguhan agung.
Iti PAMANGGUHAN PAMALI, lwirnia; caru bulan ring tengah, cawu petik bilang samping (sisi), manca desa genahnia, halednia don byah, beten don byahe klupakan tiying madaging hole –hole, sami porosania don girang, pamornia tahin blek, bwahnia biluluk, plawania lateng hayam, iwaknia lindung, bluwang, kathak, baling, capung, sami maguling. Iki PAMANGGUHAN ALIT nga, salwiring caru panca satha agung alit, panca klud, walik sumpah, tawur gentuh masapuh, panca wali karma, eka dasa ludra, maligya bhumi mwah salwiring caru, wang hamanak salah ring pemanggahan, ring sawah, ring hulun empelan, ika sami wenang duluran pamangguh pamali, mwang sesayut durmanggala, sesayut panca klud, hanutakna ageng aliting swakarya, wenang lawakna.
Nihan tingkahing karang pahumahan kna gering tutumpur sasab mrana mwang kna pamali pulung, tan pegat kna gering kabhaya – bhaya, lara sang madrebe humah, reh matonya I bhuta jigramaya, rupania hamanca warna, ika retuning kala dengen, mahanak pamali pulung raksa, mahanak I pamali mundar – mandir, kwehnia 11 diri, ika hangadakaken kapanjingan hyang lalah, kasandering glap, katiban amuk, kalebon amuk, katiban lulut, kasiratan rah, mati magantung, salwiring cuntaka bhaya, ika mamirudha nga, ki bhuta jirgamangsa.
Yan kurang pracaru, tan pegat katiban gering, krana wenang carunin sagenah karang ika, lwiring pracarunia; nasi wong – wongan 5 tanding, marupa manca warna, padha matatakan don byu, mawadah klakat, canangnia hanut nasi wong – wongan ika, kwangen padha masiki, jinah padha 2 sowang –sowang nasi wong – wongan ika, madaging tumpeng hanut warna, sami pada madanan, iwaknia satha brumbun holah dadi 5 tanding, rupania manca warna, sangkwinia 11 bidang, bayuhania 5 wadah, santun 1, bras 2 kulak, hartha 777, genep sahupakaraning sasantun, lis 5 puwun, susunang ring sega wong – wongan ika, ring madya gnahnia. Malih sega pangkon 1, iwaknia kawisan madaging jajron matah, masusun basa Rajang, mawadah limas andong bang, tok 5, sujang, harak brem padha 5 tekor. Malih sega pangangon pamali hatanding, nasi takilan mawadah don kumbang, iwak bawi magoreng, trasi bang, yadin alit wenang, sabhagya yan agung. Malih jumput tanah humahe bilang bucu mwang ring tengah padha ping 3, tatakin don waru padha 3 bidang. Raris genahang ring nasi wong – wongan ika. Genah caru ika ngarepin pawon, tunasang toya ring sanggah kamulan, toya pangihid pamali mwang sarwa bhuta durgha. Yen wus puput winastu, geseng tatimpug ika. Wus mangkana, nasi wong – wongan ika bwangakna ring sagara, ring lwahing nadi wenang, tkaning banten kabeh. Mwah sang gring wehin bubuh tajin, toyanin antuk candana mahasab, raris tunasin toya ring kamimitan sanggah kamulania mangde tan mangkana manih kagringania. Malih tunasang toya pangentas sarwa bhuta, raris lukat ring pomahania, pasangin pangentas. Ri meh hanganyut banten ika kabeh. PANGENTAS ika kadi pangentas jadma mapreteka, karyanang bubuh pirata 5 tanding, wusing pinuja panglepas, bubuh pirata ika tkaning wulantagania salan – laning toya pangentas, pendhem ring hareping parone. Mangkana kramania karana manggih hayu sang bhuta kala dengen, tan hana sira malib hanggringin sang momah – omah sakurenania tkaning anak petunia hamanggih dirghayusa, yowaba weta hurip, gring tutumpur punah, leyak mari, bhuta kala dengen hasih, bhakti sahidhep. Samangkana tingkahing carune ring Pabrahman, matemahan hayu sang madruwe umah.
Malih CARUN KARANG KAGERINGAN, karang panes, karang angker, karang aeng mwang sane ngenahin tan pakala miyegan mawyadi, wenang carunin karang ika. Lwing carunia; syap putih maholah dadi 5 tanding, padha majajatah lembat asem, hurab bang putih sowing, walulange malih winangun hurip, tumpengnia padha madanan, macaru bilang bucuing karang, matanem, laying – layingnia ring tengah tanem. Yan nora carunin, ngimuh ikang kala bhuta kabeh harep hanadhah manyakitin sang adruwe humah, tan manggeh yasania, rahina wengi katadhah hantuk kalan bhatari durgha, yan sampun tawurin, enak tekang sarwa kala bhuta, matemahan hayu sang madruwe humah. Iki mantrania, ma; ih Ki Bhuta Jigramaya, marupa manca warna, kita retuning bhuta kala dengen, hamanak I pamali pulung raksa, I undar – undir, eka dasa rowang ira, kita hanggawe kapanjingan hyang lalah, kasandering glap, katiben hamuk, kalebon hamuk, kasiratin rah, salwiring cunthaka bhaya, kapunah den ira sang bhuta jigramaya. Om am ksama sampurna ya namah, sa ba ta a i na ma si way a, om am um mam.
Iki PAMANGGUH PAMALI nga, sane AGUNG. Sadhana banten 5 nyiru, sega cahcahan 33 tanding nganut pahideran; ne putih, purwa; ne barak, daksina; ne kuning, paschima; ne ireng, utara, ne brumbun ring madya; nganut huriping pancha warna. Mangkana dandanania, raka saka wenang, iwaknia satha manca warna, lis padha mapuhun, malih magawe sanggah linggih pamali mwang baki 5 besik, mahaled klopekan tiying, maplawa rwan tihih, rwan bwah, mabuhu rwan temen, gagirang kayu tulak, rwaning dhapdhap, slepan, matali benang tridatu 5 pesel kwehnia, genahang ring linggih pamaline, genahnia mancha desa. Ring madya suci asoroh, boki ika madaging tumpeng padha madanan, lwirnia; purwa, putih 2; daksina, bang 2; paschima, kuning2; utara, ireng 2; ring madya, mancha warna 5. Iwaknia manut tumpeng, tatebus mancha warna, kwangen 5, hartania nganut huriping pancha desa.


text:
1Madue kapracayan punika mapiteges marasa cager ring paindikan sane ajap-ajap iraga tur ngega ring paindikan sane tan sida antuk iraga ngantenang. 2Malantaran kapracayan, lingsir-lingsire sane nguni kaledangin antuk Ida Sang Hyang Widi Wasa. 3Malantaran kapracayan, iraga uning, mungguing buanane kaadakang antuk sabdan Ida Sang Hyang Widi Wasa. Duaning punika sakancan sane katon kaadakang saking sane tan katon. 4Malantaran kapracayan, Dane Habel ngaturang aturan sane becikan bandingang ring aturan Dane Kain. Malantaran kapracayan danene, Dane Habel kaledangin antuk Ida Sang Hyang Widi Wasa, santukan Ida ngraga ngledangin aturan danene. Malantaran kapracayan danene, Dane Habel kantun mabaos yadiastu dane sampun seda. 5Malantaran kapracayan, Dane Henoh luput saking pati. Nanging dane kunggahang tangkil ring ayun Ida Sang Hyang Widi Wasa tur tan wenten anak sane mrasidayang manggihin dane, santukan Ida Sang Hyang Widi Wasa sane sampun ngunggahang dane. Cakepan Sucine nuturang, mungguing sadurunge Dane Henoh kunggahang, dane sampun ngawinang ledang pakayunan Ida Sang Hyang Widi Wasa. 6Tan wenten anak sane mrasidayang ngawinang ledang pakayunan Ida Sang Hyang Widi Wasa yen tan madue kapracayan. Santukan sapasiraja rauh tangkil ring ayun Ida Sang Hyang Widi Wasa, anake punika patut pracaya, mungguing Ida Sang Hyang Widi Wasa punika wenten tur asung lugraha ring anake sane ngruruh Ida. 7Malantaran kapracayan, Dane Nuh mirengang pakeling Ida Sang Hyang Widi Wasa ngeniang ring paindikan sane benjang wekas, sane tan prasida kantenang dane. Dane satinut ring pituduh Idane, raris dane ngwangun prau sane ageng tur malantaran praune punika dane sareng kulawargan danene prasida karahayuang. Kadi asapunika Ida nyisipang jagate, tur dane kapatutang antuk Ida Sang Hyang Widi Wasa malantaran kapracayan danene. 8Malantaran kapracayan, Dane Abraham satinut ring Ida Sang Hyang Widi Wasa, ritatkala dane kesengin antuk Ida, ngungsi jagat sane sampun janjiang Ida jaga kapaicayang ring dane. Dane nilar jagat uedan danene, yadiastu dane tan uning ring jagate sane ungsi dane. 9Malantaran kapracayan, dane masandekan ring jagate sane sampun kajanjiang antuk Ida Sang Hyang Widi Wasa, yadiastu dane dados wong sunantara. Dane malinggih sajeroning kemah sareng Dane Ishak miwah Dane Yakub, sane nampi janji pateh saking Ida Sang Hyang Widi Wasa. 10Santukan Dane Abraham nyantosang kota, sane dasarnyane langgeng, sane karencanayang tur kawangun, antuk Ida Sang Hyang Widi Wasa. 11Malantaran kapracayan, Dane Abraham prasida dados aji, yadiastu dane sampun lingsir pisan tur Dane Sarah ngraga sampun tan mrasidayang madue putra. Dane pracaya, mungguing Ida Sang Hyang Widi Wasa pacang nagingin janjin Idane. 12Yadiastu dane sampun sumasat seda, nanging dane ngembasang katurunan sane akeh pisan, satmaka kadi bintang-bintang sane wenten ring akasane, satmaka kadi biase sane wenten ring pasisi. 13Dane sareng sami punika, pada seda sajeroning kapracayan. Dane tan nampi daging janjin Ida Sang Hyang Widi Wasa, nanging saking doh dane ngaksi tur nyambat daging janjine punika saha dane ngangken, mungguing dane wantah wong sunantara miwah anak pararudan kewanten ring mrecapada puniki. 14Sampun sinah mungguing dane sane mabaos kadi asapunika, meled ngulati jagat sane pacang dados panegaran danene ngraga. 15Tan wenten pakayunan danene jaga mawali ka jagat sane sampun tilar dane; yening dane mapakayunan jaga mawali, sinah wenten cukup sela buat dane mawali mrika. 16Nanging dane ngarsayang panegara sane becikan, inggih punika panegara ring suarga. Duaning punika Ida Sang Hyang Widi Wasa tan rumasa kimud yening dane nyambat Ida dados Widin danene, santukan Ida sampun nyediayang kota pabuat dane. 17Malantaran kapracayan, Dane Abraham ngaturang okan danene Ishak dados aturan, ritatkala Ida Sang Hyang Widi Wasa mintonin dane. Dane Abraham punika sampun nampi janjin Ida Sang Hyang Widi Wasa tur dane sedia ngaturang okan danene sane tunggal dados aturan. 18Sadurungipun, kadi asapuniki sabdan Idane ring dane: "Malantaran Ishak, kita ngelah katurunan." 19Dane Abraham sampun andel, mungguing Ida Sang Hyang Widi Wasa kuasa nguripang Dane Ishak saking pantaran anake padem -- tur dados kabaosang, mungguing dane yakti-yakti nampi Dane Ishak sane sampun kauripang saking pantaran anake padem. 20Malantaran kapracayan, Dane Ishak nyanjiang merta pabuat ring benjang wekas ring Dane Yakub miwah Dane Esau. 21Malantaran kapracayan, makire dane seda, Dane Yakub ngamertanin okan Dane Yusup makakalih; dane matangledan ring muncuk tungked danene, tur nyumbah Ida Sang Hyang Widi Wasa. 22Malantaran kapracayan, makire dane seda, Dane Yusup maosang indik bangsa Israel jaga medal saking jagat Mesir, samaliha dane ngicen pabesen sane patut kalaksanayang ngeniang indik sawan danene. 23Malantaran kapracayan, wong tuan Dane Musa ngengkebang Dane Musa tigang sasih suenipun, sasampune dane embas. Santukan Dane Musa punika kakantenang bagus, tur dane tan ajerih jaga piwal ring pituduh ida sang prabu. 24Malantaran kapracayan, sasampune dane duur, Dane Musa, tan kayun kasambat dados putran Sang Putri, okan sang prabu Mesire. 25Santukan dane senengan jaga nandang pakewuh sareng-sareng ring kaulan Ida Sang Hyang Widi Wasa, bandingang ring masuka-sukan sajeroning dosa, nanging wantah abosbos. 26Dane sampun marasa mungguing kanistayang malantaran Sang Prabu Sane Kajanjiang antuk Ida Sang Hyang Widi Wasa punika luihan bandingang ring saluiring kasugihan jagat Mesire, santukan dane meleng pikolihe sane benjang wekas. 27Malantaran kapracayan, Dane Musa nilar jagat Mesir saha tan ajerih ring pidukan ida sang prabu, dane tan kayun malih mawali mrika, santukan dane sampun ngantenang Ida Sang Hyang Widi Wasa sane tan katon. 28Malantaran kapracayan, Dane Musa ngamanggehang Rerainan Paskah tur ngandikayang, mangda obag-obagan lawange kolesin rah, mangdane Malaekat Patine tan prasida ngamademang paraputran bangsa Israele sane pinih duura. 29Malantaran kapracayan, bangsa Israel satmaka madaat mrasidayang nglintangin Segara Abang. Ritatkala bangsa Mesire ngindayang jaga nutug bangsa Israele, ipun makasami kelem jantos padem. 30Malantaran kapracayan, tembok-tembok kota Yerikone punika runtuh, sasampune kailehin antuk bangsa Israel pitung rahina suenipun. 31Malantaran kapracayan, Rahab sane dados sundel punika nenten kapademang sareng ring anake sane tungkas ring Ida Sang Hyang Widi Wasa, santukan ipun nampi paramata-matane ring umahipune saha becik. 32Perluke malih lanturang tiang? Tan wenten sela buat tiang nuturang indik Dane Gideon, Barak, Simson, Yepta, Daud, Samuel miwah paranabine. 33Malantaran kapracayan, dane mayuda nglawan panegara-panegarane sane siosan saha molih kamenangan. Dane pada ngamargiang paindikan sane patut tur nampi sane kajanjiang antuk Ida Sang Hyang Widi Wasa. Dane mungkem bungut singa-singane, 34dane ngamademang geni sane murub, dane luput saking pati antuk pedang, dane mula pada lemet, nanging dados kuat; dane mawisesa ring payudan tur ngaonang prajurit dura negarane. 35Malantaran kapracayan parawanitane nampi malih anggota kulawarganipune sane kauripang saking pantaran anake padem. Wenten malih sane tan kayun nampi kamerdekan, dane seda malantaran kasangsarain, mangdane dane prasida malih katangiang sajeroning urip sane becikan. 36Wenten malih sane kabinjulin tur kapecutin, sane lianan kaante tur kapangkeng. 37Wenten taler sane kencur antuk batu, wenten sane kagergaji dados kalih, wenten sane kasedayang antuk pedang. Wenten sane nglelana, mapangangge malakar antuk kulit biri-biri wiadin kulit kambing. Dane pada tiwas, samaliha kasangsaren miwah kaala-ala. 38Kaluihan jagate puniki nenten pantes pabuat dane. Dane nglelana sakadi anake sane rarud ring tegal melakange, ring bukit-bukite, wiadin masandekan ring gua-guane miwah sajeroning bangbang-bangbange. 39Anake punika makasami sampun molih kamenangan malantaran kapracayan. Nanging dane tan nampi sane kajanjiang antuk Ida Sang Hyang Widi Wasa, 40santukan Ida Sang Hyang Widi Wasa sampun nyediayang rencana sane becikan pabuat iraga; Ida ngarsayang, mangda dane makasami dados sampurna sareng ring iraga.
Copyright
Learn More


text:
Inggihan empehan susu saking pangangon lembu sané wénten ring mercapada. Mangkin sira sané kapituduh ngrereh tambané punika?
Betari Uma rabinida,
sangkaning satyané kalintang ring suaminidané raris sang betari tedun ka mercapada ngrereh tambané punika, mangda gelis kénak Betara Siwané.
Ring manah idané nénten ja wénten tios wantah sapunapi ja carané mangdané suaminida prasida nyeneng malih. Betari Uma nénten ngamanahin indik anggannyané sané kalapu-lapu ngrereh tambané punika.
Ten kacritanang kalaran Betari Uma ring mercapadané.
Punapi malih mercapada boya ja Siwa Loka. Mercapadané genah maudang-kudang jatma sané munarbhawa ping keti mangda molihang genah sané becik bénjang pungur ri kala sampun atmané matilar saking angga. Mangkin ri sampunné Betari Uma tedun ka mercapada anggannyané boya ja betari malih, ida nénten wénten tios wantah anak istri biasa.
Kénten Betari Uma wantah anak istri biasa, boya ja betari. Mamarigi raris ida ngungsi genah-genah sane katarka wénten pangangon lembu. Nanging puyung, ngapung, ida ten molihang sané karereh. Yadiastun nénten empehané punika, manah ida nénten surud ngrereh genah sané tiosan.
Ring manahé wantah asii; sapunapi ja mangdané Betara Siwa prasida nyeneng malih.
“Uduh Bli. Sira mangkin sané karereh?
Genah dija sané katuju? Samian nganikayang nénten madué.
Icénin tiang angin, icénin tiang toya, icénin tiang pawisik mangda molihang empehan susuné punika.
Mangda prasida masanding malih.
Mangda prasida ngrereh pasisi, nuturang daging manah, lan makinasih-asih,”
Betari Uma maangen-angen.
Karasayang prananida ngancan engsek ri kala ida maangen-angen, ngangenang indiké sané sampun lintang. “Napi ten wénten tamba tiosan, yén wénten picayang mangkin. Napi ten wénten margi tiosan ngrereh empehan susuné punika. Mercapadané nyentak, mercapadané kalintang panes, mercapadané nédeng Asuji masa. Betara Surya nénten kayun gelis matilar.
Pertiwiné engkag, nénten wénten padang sané tumbuh, lembu-lembuné bah pajelimpang. Kedisé ten prasida ngucicak. Yén sampun kéné kahanané ring dija mangkin ngrereh pangangon lembu. Sira sané kayun ngangonang lembu di sasih katiga puniki. Mimih. Sira ja sané madué titang sumanggup nyilurin yadiastun antuk pramanan titiangé,” ngucap-ucap Betari Uma.
Mangkin yaktiké Betara Siwa sungkan?
Nénten, ida nénten sungkan. Ida tuah makayunan nguji kasatyan rabinida. Ida nyingakin polah-palih rabinida ring mercapada. Ida ngrereh kasujatian, ngrereh kasatyan sané yakti-yakti saking Betari Uma.
Raris tedun ida ka mercapada, nyaru-nyaru dados pangangon lembu. Raré Angon peséngan ida. Ida dados pangangon lembu, boya ja betara malih. Ida wantah manusa biasa, pangangon lembu. Raré Angon.
Tan kacritanan, raris ida matemu sareng rabinidané. Betari Uma sané kalapu-lapu ngrereh pangangon marasa bagia daweg nyingakin wénten asiki pangangon sané masadahan di batan punyan kayuné. Nénten panjang atur ida raris nakénin pangangonné punika.
“Uduh, pangangon lembu dadoské tiang uning sira peséngan ragané?”
“Tiang Raré Angon.”
“Wénten jagi tunas titiang ring jeroné mangkin, dados?”
“Napi?”
“Empehan susu saking lembun jeroné.”
“Dados, nanging jero anak istri taler ngicenin titiang empehan susu jeroné, punapi? Sumanggup?”
Manah Betari Uma goyah, nanging ida ngambil pamutus sumanggup ring pisarat sané kapisatang olih pangangon lembuné ento. Raris empehan kasilurang.
Betari Uma mawali malih ka Siwa Loka, ngwawa empehané punika. Betara Siwa nerima, nanging sakadi keni panah mawisa manah Betari Umané.
“Adi I Déwi, boya ja Bli sumanangsaya ring Adi. Nanging pamargin Adi ring mercapada ten ja manut. Punika awinan Bli rumasa kabogbogin.”
Betara-betara sané tiosan pada kakak-kikik nyingakin Betari Uma lémpor tan pabayu.
Uning ring anggannyané tuah kauji olih suaminidané dané marasa kuciwa, raris medal manah kroda. Betari Uma kapastu dados Betari Durgha lan meneng ring sétra Gandamayuné sadurung polih pangruwatan saking putran Kunti.
“Bli, ring ati nénten ja wénten tios
wantah semayan titiang lan anléh titiang mangda Bli kénak.”
wantah semayan titiang lan anléh titiang mangda Bli kénak.”
Bhatari Uma sané masalin rupa dados Betari Durgha,
kisi-kisi ngraos ring angina setra Gandamayuné.
Cipt. NN. (Ref)